text:
1. Samleiki
Landafrøði er lærugrein, ið sameinir fatan okkara av grundleggjandi tilgongdum og samanhangum í náttúru og umhvørvi við ta fatan, vit hava av samfelags- og mentanarligum tillagingum at náttúru og umhvørvi.
Lærugreinin roynir at lýsa, hvussu til ber at skipa, gagnnýta, broyta og laga náttúruumhvørvið, og hvussu menniskjan á hin bógvin noyðist at laga seg til broyttu umstøðurnar, sum kunnu vera íkomnar, bæði av náttúru- og menniskjaávum. Avgerandi er í hesum viðfangi spurningurin um burðardygga menning. Fyri at skilja hetta er neyðugt at kenna grundleggjandi alheimsligar jarðartilgongdir, bæði í langtíðarhøpi og nútíðar, umframt at fata, hvussu náttúru- og menniskjaskapt fyribrigdi verða staðfest í mun til ymiskar landafrøðiligar fortreytir.
Lærugreinin umrøður jarðfrøðilig og landafrøðilig mynstur og munir á teimum, alheimsliga og í økjum. Lærugreinin byggir á skipaða eygleiðing av, undran og djúphugsan viðvíkjandi umstøðunum kring okkum.
2. Endamál
Undirvísingin í landafrøði hevur til endamáls, at
1. næmingurin ognar sær innlit í, hvussu materielli heimurin í roynd og veru er háttaður, og hvussu menniskjan byggir síni lívskor á hesi viðurskifti
2. næmingurin ognar sær førleika at skilja, hvussu fyrisiting og vísindaumhvørvi starva við at lýsa tey ymisku landafrøðiligu fyribrigdini og umsita tey
3. næmingurin ognar sær vitan og kunnleika um jørðina og skilir, at hon er býtt sundur í øki av alskyns støddum og vavi, og at knýtt verða sterk búskaparlig, politisk og sosial áhugamál at hesum økjum, ið kunnu avmarkast bæði horisontalt við kortum og planum, men eisini við tvey- ella trýdimensionellum yvirlitsmyndum, sum vísa vertikalar samanhangir og avmarkingar
4. næmingurin fær eina fatan av, at hesi øki ikki einans eru tómar víddir og rúm, men at tey hava alskyns eginleikar knýttar at sær, ið krevja bæði kvantitativar og kvalitativar førleikar, skulu teir verða lýstir
5. næmingurin ognar sær førleika at skilja, hvussu nýggj vitan og tøkni kunnu nýtast til at betra um stýringina, gagnnýtsluna og tillagingina av náttúruumhvørvinum
6. næmingurin fær kunnleika um og innlit í hugtøk, arbeiðshættir og sannkenningar í lærugreinini
7. næmingurin fær innlit í, hvussu landafrøði og landafrøðilig gransking saman við hinum náttúrulærugreinunum stuðlar undir fatan okkara av heiminum
8. næmingurin mennir sín áhuga og forvitni fyri náttúru- og mentanarlandafrøði, náttúrufrøði og tøkni, so at hann fær hug at læra meira
9. næmingurin styrkir sína fatan av fremmandum mentanum, so at teir síggja tann týðandi leiklut, náttúru- og mentanarlandafrøði hava fyri heimsskoðan okkara.
3. Stig og tímatal
Í landafrøði verður undirvíst í 7.-9. flokki. Stigini og tímatalið er býtt sundur í flokksstig:
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi.
Kjarnaøki
Landafrøði verður býtt sundur í fýra kjarnaøki: landafrøðiligar keldur og amboð, Land, hav og veðurlag, Tilfeingi og vinnuvegir, Fólkafrøði og menning, ið eru tey somu frá lægsta til hægsta stig. Økini umskarast og virka fyri ein stóran part saman í undirvísingini:
Landafrøðiligar keldur og amboð
Kjarnaøkið landafrøðiligar keldur og amboð fevnir um at nýta kort, myndir, myndlar, hagfrøði og landafrøðiligar kunningarskipanir (GIS).
Land, hav og veðurlag
Kjarnaøkið land, hav og veðurlag snýr seg um innaru og ytru máttir jarðar, og tann týdning, hesir hava fyri tey landsløg, ið eru og verða gjørd.
Jarðfrøði, havfrøði og veðurfrøði eru partar av hesum kjarnaøki. Undirvíst verður í plátutektonikki, grótsløgum og sedimentering, umframt niðurbróting av lívrunnum evnum og kolvetnisjarðfrøði.
Veður, veðurlag, veðurlagsøki og gróðurbelti, trýst, hiti og eginleikar hjá vatni eru fevnd av hesum øki, eins og havið, havstreymar og gróður í sjónum, ozonlagið og alheims upphitingin (vakstrarhúsárinið), og hugt verður eftir, hvønn týdning hesi hava fyri lívskorini ymsastaðni í heiminum.
Jørðin og himmalrúmið eru somuleiðis fevnd av hesum kjarnaøki.
Tilfeingi og vinnuvegir
Í kjarnaøkinum tilfeingi og vinnuvegir verður undirvíst í evnum so sum landbúnaði, havbúnaði, fiskivinnu, tilfeingisstýring, vinnuvegum, oljuleiting, námsvinnu, orkukeldum, orkutøkni og orkuframleiðslu, bæði varandi og farandi. Alheims kolevnaringrásin er fevnd av hesum kjarnaøki.
Dentur verður lagdur á sambandið millum framleiðslu og tað tøknifrøðiliga og búskaparliga støðið, umframt tær politisku fortreytirnar. Framleiðsla, forbrúk, umhvørvisárin og burðardygg menning verða umrødd og viðgjørd í hesum sambandi.
Avleiðingar og árin á umhvørvið, ið standast av, at náttúrutilfeingið verður gagnnýtt, verða viðgjørd og mett í mun til kravið um burðardygga menning. Sum grundleggjandi tilfeingi og lívsneyðugt føðsluevni verða vatn, vatnnýtsla og umsiting av vatntilfeinginum viðgjørd í hesum høpi.
Fólkafrøði og menning
Kjarnaøkið fólkafrøði og menning fevnir m.a. um búseting og undirstøðukervi, fólkafrøði og flyting, lendistillaging og menningarlond. Somuleiðis fevnir hetta øki um viðurskifti og sambond millum lond og øki, herundir sambandið millum menningarlond og ídnaðarlond, og Føroya støða í altjóða høpi verður viðgjørd.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Í landafrøði eru førleikamálini lutað sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni næmingsins at taka egnar avgerðir. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í landafrøði um at virða náttúru og umhvørvi, umframt tað mentanarliga tilfeingið og tey sermerki, ið koma til sjóndar í nærumhvørvinum. Í undirvísingini verður dentur lagdur á, at næmingurin skilir tær ymisku fortreytirnar, ið øll menniskju hava í lívinum, og virðir tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin virðir eisini sín egna tørv og tað náttúrutilfeingið, vit øll eru bundin at. Hann virðir tær skyldur og tey rættindi, sum fólkaræði byggir á, eins og hann hevur virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. Lærugreinin landafrøði er við til at fremja hesa menning. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin verður frá fyrsta degi vandur við at tala, skifta orð, lurta, próvføra og bera fram egnar metingar.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka. Í landafrøði merkir hetta m.a. at lesa tekstir á ávísum torleikastigi, at lesa myndlar og ritmyndir, ið sýna støður og einfaldar broytingar í tíð og í rúmd. Harumframt fevnir førleikin at lesa um at duga at kunna seg í topografiskum kortum eins væl og í einføldum, tematiskum kortum, umframt at duga at lesa størri tvídimensjonalar talvur og skema. Førleikin at skriva í landafrøði snýr seg um at duga at orða seg á einum rímiliga fjøltáttaðum, samanhangandi máli, ið evnar at knýta saman einfaldar samanhangir.
Førleikin at rokna snýr seg í landafrøði eins og í náttúrulærugreinum um førleikan at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og at loysa vandamál. Hesir førleikar eru fortreyt fyri at skilja og taka støðu til mong og ymisk gerandismál, og tí hevur undirvísingin í landafrøði ein týðandi lut í hesi menning.
Førleikin at nýta tøknilig amboð er í landafrøði at duga at nýta kunningartøkni, ið er ein fortreyt fyri øllum fjarskifti. Við venjingum ognar næmingurin sær vitan og mennir síni evni at skriva tekstir. Hesin førleiki snýr seg í stóran mun um at duga at finna viðkomandi upplýsingar á internetinum og at taka niður tilfar ella avrita tilfar inn í eitt tekstskjal ella rokniark og at goyma sítt tilfar í skipaðum skjáttubygnaði, so at til ber at handfara eina ávísa mongd av ymiskum tilfari.
At kanna
At kanna er íborin førleiki. Børn rannsaka umhvørvið fyri at klára seg í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg í landafrøði um at eggja forvitni næmingsins og stimbra hug og dirvi hansara til at seta spurningar og at leita sær ráð og vitan um náttúru, umhvørvi og mentanarlig viðurskifti. Í landafrøði styrkir næmingurin síni evni at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin verður eggjaður til at síggja gagn og gleði í náttúrufrøðiligum og mentanarligum viðurskiftum og til at fregnast um spurningar av nevnda slag, sum bjóða forvitninum av. Við dømum og venjingum lærir næmingurin at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin mennir síni evni at hugsa, tala og skriva sjálvstøðugt, eins og hann mennir síni hugskot. Hann skal kenna seg at hava ein virknan lut í egnari menning og læring.
Førleikin at skapa snýr seg í landafrøði um, at næmingurin gerst tilvitaður um og lítur á egin evni, so hann gerst førur fyri sjálvur at byggja víðari á tað, sum lært er. Næmingurin lærir, hvussu náttúruvísindalig, tøknilig og vinnulig nýbrot hava broytt náttúru, umhvørvi, samfeløg og mentan. Næmingurin lærir, at eygleiðing og ítøkiligar royndir eru ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflog. Við at gera sær fyrimyndir skal næmingurin læra at meta um dygdina í avrikum hjá sær sjálvum og øðrum.
Fakligir førleikar
Landafrøði hevur ávegismál fyri 8. floksstig og endalig mál fyri 9. floksstig, C- og B-stig. Ávegismálini eru vegleiðandi, tó soleiðis at skilja, at um munandi frávik koma fyri, skal hetta fráboðast leiðslu skúlans, sum við støði í lýsta tørvinum hevur skyldu til at seta neyðug tiltøk í verk. Um endaligu málini verða eftirmett við próvtøku, eru tey bindandi.
8. flokkur - ávegismál
Landafrøðiligar keldur og amboð
Næmingurin dugir
- at lesa og endurgeva yvirlitsmyndir, ið sýna bæði støður og tilgongdir, eitt nú hita- og avfalsyvirlit og veðurkort
- at lesa og endurgeva tematisk búsetingarkort og kort yvir vinnuvegir
- at lesa og tekna ritmyndir og yvirlitsmyndir, eitt nú fólkafrøðipyramidur, sum siga frá vinnuvegum og búsetingum
- at staðfesta tilgongdir, rák og flutning á viðkomandi kortum, harímillum streympílar á vanligum heimskortum
- at lesa signaturar (tekn/merki) og hava kunnleika til skipanina við longdar- og breiddarstigum, umframt kunnleika til tíðarsonur, miðkring, vendikring, støddarlutfall, hæddar- og dýpislinjur, umframt at kenna høvuðsprojektiónirnar
- at nýta kort og globus í arbeiðinum at skapa yvirlit
- at kunna seg við GPS-ara.
Land, hav og veðurlag
Næmingurin dugir
- at vísa dømi um orsøkir og sambond ímillum plátutektonikk, fjallarøðir, gosvirksemi og jarðskjálvta
- at lýsa alheims ringrásina hjá vatni
- at vísa dømi um, hvussu ísur, vatn og vindur ávirka lendi og landsløg við lendismáan, flutningi og áløgu
- at greiða frá okkara sólskipan í høvuðsheitum
- at vísa dømi um ístíðarlandsløg á okkara leiðum
- at greiða frá vanligum veðurlagsmunum umframt mannaskaptum veðurlagsbroytingum í sambandi við CO2-útlát og aðra dálking
- at greiða frá havstreymum, sonevndu salt-/hitapumpuni (havsins kalda hjarta)
- at greiða frá um gróður í sjónum.
Tilfeingi og vinnuvegir
Næmingurin dugir
- at vísa dømi um vinnuliga og búskaparliga menning í ymsum økjum á jørðini
- at vísa dømi um og greiða frá, hvussu ymisk dyrkingarmynstur eru knýtt at náttúruviðurskiftunum
- at vísa dømi og greiða frá um ráevnavinnu í Føroyum
- at greiða frá teimum vanligu ráevnunum, ið vunnin verða
- at greiða frá orkuframleiðslu, bæði staðbundnari og á alheims stigi
- at greiða frá, hvussu fiskivinnan hevur lagað seg til tær náttúrugivnu fortreytir, og hvussu fiskiskapurin verður skipaður við ymiskum amboðum, eitt nú kvotum og fiskidøgum
- at greiða frá, hvussu vinnuvegir sum heild eru við til at skapa fortreytir fyri búseting og undirstøðukervi.
Fólkafrøði og menning
Næmingurin dugir
- at greiða frá býargerð og býareginleikum í Føroyum og í okkara grannalondum
- at greiða frá býarmenning í londum á ymiskum menningarstigum, sum fevnir um tann fólkafrøðiliga transitiónsmyndilin
- at samanbera egin lívskor við lívskorini í tilafturskomnum londum
- at greiða frá hugtøkum so sum bruttotjóðarúrtøka (BTÚ)
- at greiða frá egnari mentan í mun til aðrar mentanir
- at vísa dømi um handil, samskiftisvegir og samskiftishættir, umframt samvinnu um tænastuveitingar og arbeiðsmegi millum øki í heiminum og heimsins lond annars
- at greiða frá búskaparligum, politiskum og hernaðarligum samstarvi millum lond og felagsskapir
- at vísa á dømi um marknatrætur ymsastaðni í heiminum.
9. flokkur - endalig mál
Landafrøðiligar keldur og amboð
Næmingurin dugir
- at lesa og greiða frá bæði tví- og trídimensionalum ritmyndum, ið sýna landafrøðiligar støður og tilgongdir
- at kanna øki, global mynstur og viðurskifti, og við støði í landafrøðiligum keldum og hjálparmiðlum at meta um hesi
- at lesa og tekna ritmyndir viðvíkjandi búseting og framleiðslu
- at greiða frá gongdum, rákum og flutningi á viðkomandi kortum, og at lesa streymkort yvir Føroyar og greiða frá rákinum kring oyggjarnar
- at lesa signaturar (tekn/merki) og greiða frá skipanini við longdar- og breiddarstigum, tíðarsonum, miðkringi, vendikringi, støddarlutfalli, hæddar- og dýpislinjur, umframt at kenna høvuðsprojektiónirnar
- at nýta kort og globus, harímillum talgild kort og fylgisveinamyndir, umframt talgild tøl og dátu sum amboð í arbeiðinum at skapa yvirlit og samanheingi
- at greiða frá, hvussu GPS-arin virkar.
Land, hav og veðurlag
Næmingurin dugir
- at lýsa innaru og ytru jarðfrøðiligu ringrásina
- at greiða frá týdninginum, vatn hevur fyri lív og menning ymsastaðni á jørðini
- at lýsa og greiða frá, hvussu ísur, vatn og vindur ávirka, broyta og gera landsløg
- at greiða frá og lýsa ytru umstøður jarðar sum livandi gongustjørna í sólskipanini
- at greiða frá ístíðarlandsløgum á okkara leiðum, og við einføldum hugtøkum lýsa skap av landsløgum oman- og niðansjóvar
- at lýsa týðandi viðurskifti, sum snúgva seg um veður, veðurlag og veðurlagsbroytingar á jørðini
- at greiða frá streymi á landgrunninum og á firðum og sundum og vísa á, hvørji náttúruviðurskifti gera seg galdandi
- at greiða frá og viðgera, hvussu gróðurin í sjónum er treytaður av ytri umstøðum.
Tilfeingi og vinnuvegir
Næmingurin dugir
- at greiða frá og samanbera vinnuliga og búskaparliga menning í ymsum økjum á jørðini við støði í lívskorunum
- at greiða frá og viðgera, hvussu ymisk dyrkingarmynstur eru knýtt at náttúruviðurskiftunum, og hvørja ávirkan tey kunnu hava á náttúruna
- at greiða frá teimum vanligu ráevnunum, ið vunnin verða
- at greiða frá orkuframleiðslu, bæði staðbundnari og á alheims stigi, og gera egnar metingar
- at greiða frá, hvussu fiskivinnan hevur lagað seg til tær náttúrugivnu fortreytir, og hvussu fiskiskapurin verður skipaður við ymiskum amboðum, eitt nú kvotum og fiskidøgum
- at greina og meta um, hvussu vinnuvegir eru við til at skapa fortreytir fyri búseting og undirstøðukervi.
Fólkafrøði og menning
Næmingurin dugir
- at greiða frá býargerð og býareginleikum í Føroyum og í okkara grannalondum og gera egnar metingar og niðurstøður
- at lýsa alheims íbúgva- og stórbýarmynstur og gera egnar niðurstøður
- at lýsa og greiða frá týðandi viðurskiftum, sum hava ávirkan á íbúgva- og býarmenning við støði í føroyskum viðurskiftum
- at greiða frá búskaparligum og fólkafrøðiligum hugtøkum sum t.d. BTÚ
- at greiða frá og taka støðu til lívskor hjá fólki í egnum samfelag eins og í øðrum
- at greiða frá og meta um handil, samskiftisvegir og –hættir, umframt samvinnu um tænastuveitingar og arbeiðsmegi millum øki í heiminum og heimsins lond annars
- at greiða frá búskaparligum, politiskum og hernaðarligum samsamstarvi millum lond og felagsskapir, og meta um týdningin, tílík samvinna kann hava í sambandi við ósemjur, harímillum felagsskapir og samgongur sum t.d. ES, NATO, Heimsbankin og ST
- at vísa á dømi um marknatrætur ymsastaðni í heiminum og viðgera og meta um, hvussu hesar koma í og verða loystar.
6. Eftirmeting og próvtøka
Eftirmetingar
Einstaki næmingurin skal ávegis og javnan í undirvísingargongdini eftirmetast við støði í fakliga avrikinum í lærugreinini, so næmingurin fær eina greiða meting av fakligu støðuni hjá sær í mun til ásettu málini, og hvat hann skal arbeiða við, um málini ikki eru rokkin. Eftirmetingarnar kunnu vera av ymiskum slagi, t.d. støðumetingar, testir, munnlig upplegg og skrivligar royndir. Í eftirmetingini av einstaka næminginum skal eisini tilskilast, hvussu fakliga arbeiðslag og arbeiðssemi næmingsins eru, bæði viðvíkjandi einsæris avriki og avriki í bólki. Eftirmetingin skal eisini fevna um eina vegleiðing til einstaka næmingin um, hvat arbeiðast skal við í lærugreinini fyri at lúka málini. Eftirmetingarnar skulu skjalfestast skrivliga.
Einstaki skúlin ger skrivligar reglur fyri, nær og hvussu eftirmetingarnar verða framdar, og hvussu eftirmetingarnar verða latnar næmingunum.
9. flokkur
Próvtøkuhættir
Hildin verður ein munnlig próvtøka.
Próvhoyringin varir 20 minuttir, íroknað próvdøming. Fyrireikingartíðin er 20 minuttir íroknað útflýggjan av tilfari og vegleiðing.
Uppgávuspurningarnir verða settir við støði í evnum, økjum o.tíl., bæði úr kjarnatilfarinum og ískoytistilfarinum, sum arbeitt hevur verið við í 8. og 9. flokki. Próvhoyringin er ein faklig samtala millum próvtakara og próvhoyrara, og tekur samtalan støði í framløgu próvtakarans av tilfari og próvtøkuspurningi, sum próvtakarin hevur arbeitt við í fyrireikingartíðini.
Próvtøkuspuningarnir skulu vera neyvlýsandi og hava undirspurningar umframt fylgiskjøl. Hvør próvtøkuspurningur hevur vanliga bæði kend og ókend fylgiskjøl. Royndararbeiði skal vera týðandi partur av próvtøkuspurninginum.
Próvtøkutilfar og próvtøkuspurningar verða send próvdómaranum til góðkenningar sambært próvtøkukunngerðini.
Dømingargrundarlag
Próvtøkutilfarið skal vera valt soleiðis, at tað í tema ella á annan hátt er knýtt at evnum, økjum o.tíl., sum arbeitt hevur verið við í undirvísingini. Tilfarið, ið er grundarlag undir munnligu próvtøkuni, skal í sínari heild síggja til, at øll faklig mál í lærugreinini eru umboðað.
Próvtakarin skal við støði í fakligari tilgongd og støðisførleikunum sýna evni sjálvstøðugt at leggja fram og viðgera tilfar við støði í próvtøkuspurningi/um. Hann skal sýna, at hann dugir at taka fram týðandi tættir í tilfarinum, seta teir í samband við tættir í undirvísingini og seta próvtøkutilfarið í frásjón.
Í próvdømingini verður dentur lagdur á evni próvtakarans at skipa landafrøðiligt tilfar við støði í útflýggjaða próvtøkuspurninginum, at próvtakarin skilir og tulkar landafrøðiligar upplýsingar á rættan hátt, nýtir háttaløg og úrslit frá uppgávum og undirvísingini, setir ókent tilfar í samband við landafrøðilig greiðsluevni, sær sína landafrøðiligu vitan í frásjón og evnar at meta um landafrøðilig greiðsluevni.
Givið verður eitt próvtal við støði í einari heildarmeting av samlaða avriki próvtakarans.
Próvtalslýsingar
9. flokkur munnlig próvtøka
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir tí at skipa undirvísingina. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Í teirri ávísu undirvísingargongdini ber til at leggja høvuðsdent á eitt av kjarnaøkjunum. Tað kann t.d. vera Landafrøðiligar keldur og amboð.
Av stórum týdningi er tað, at kjarnaøkini umskarast, tá ið tað ber til, og tá ið tað verður mett at vera hóskandi. Sum dømi kunnu partar úr kjarnaøkinum Landafrøðiligar keldur verða samskipaðir við pørtum úr kjarnaøkinum Tilfeingi og vinnuvegir. Vitan á hesum øki eru við til at gera fatanina av landafrøðini fjøltáttaða.
Munnligi tátturin í lærugreinini, ið er umrøða og viðgerð, skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi vera skipaður inn í undirvísingina í landafrøði. Á henda hátt kann næmingurin ogna sær góðar skriviførleikar og menna teir. Somuleiðis verður arbeitt miðvíst við at menna førleikan at rokna í undirvísingini í landafrøði. Umframt at hetta styrkir um tvørfakliga samstarvið, fer næmingurin so hvørt at fáa eina greiðari fatan av týdninginum, hesir førleikar hava fyri alt skrivligt og formligt samskifti, og samstundis mennir hetta evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat ið er best at gera, og hvussu hetta verður gjørt, so næmingurin fær ávirkan á undirvísingina og á egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram ímóti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji áveigsmálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgongdin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði, og tann týðandi leiklut, hetta hevur í fakligu menningini.
Næmingurin skal frá fyrsta degi skilja týdningin av lærugreinini landafrøði. Tá ið arbeitt verður við ymiskum evnum og táttum, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í Landafrøði skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku evnunum og táttunum, sum arbeitt verður við. Eisini skal næmingurin verða tilvitaður um, at hann í lærugreinini mennir sær førleikarnar at koma til orðanna í nógvum ymiskum viðurskiftum, ið so ella so eru knýtt at landafrøðiligum spurningum.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at viðkomandi og tíðarbær evni og viðurskifti verða tikin upp í undirvísingina.
Í landafrøði verða ymiskir arbeiðshættir nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarhættunum, har byrjað verður við lærarastýrdari undirvísing. So hvørt sum næmingarnir búnast og gerast meira sjálvstøðugir, verður hesin lærarastýrdi undirvísingarformur at minka.
Næmingarnir skulu ikki einans duga at fyrihalda seg til boðskap frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið og skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu arbeiðsuppgávurnar og venjingarnar hjá næminginum verða útintar.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at kanna gjølla, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og íverkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari skal altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Landafrøði er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú burðardygga menning, at menna skapandi evnini og KT-førleikarnar hjá næminginum, undirvísing í evnum, sum spretta úr nærumhvørvinum, knýtt at náttúrufrøðiligum fyribrigdum, ið kunnu stuðla upp undir og geva íblástur til evni at arbeiða við í øðrum lærugreinum.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði, t.d. við at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning, um somu tíð.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfaklig samanheingi.
Tvørfakligt samstarv skal hjálpa næminginum at síggja lærugreinarnar sum part av størri heild, og tað letur samstundis upp fyri øðrum og víðari sjónarmiðum. Harumframt eru evnini at samstarva og síggja samanheingi avgerandi, tá ið næmingurin fer undir víðari lestur ella út á arbeiðsmarknaðin. Tí er umráðandi, at undirvísingin í Landafrøði verður sjónliga skipað so, at næmingurin veit, at lærugreinin er natúrligt framhald av lærugreinini Náttúru og tøkni í 6. flokki.
Avrik
Skrivligi og skapandi parturin av lærugreinini letur upp fyri tvørfakligum samstarvi, og við tí øðrvísi skrivligum avrikum. Heldur enn at lata eitt avrik inn, bara í Landafrøði, kann talan verða um tvørfakligt samstarv, t.d. eina staðbundna framsýning, eina røð av fyrilestrum ella framløgum, eina heimasíðu, eitt blað ella eina ritgerð.
Ein grundgeving fyri, at skrivligt og skapandi arbeiði kann vera partur av tvørfakligum samstarvi, er, at næmingurin lærir, at tað at skriva væl – t.e. greitt og uttan stórvegis villur – ikki bara er eitt krav í lærugreinini Føroyskum, men eitt alment krav, ið er knýtt at øllum skrivligum samskifti í øllum lærugreinum.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivlig upprit, sum verða løgd fram, á mennandi hátt. Kunningartøknin letur harumframt upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri føroyskum máli sum intellektuellum amboði, ið skal víðka sjónarringin hjá næminginum. Umráðandi er, at næmingurin fær venjing í at brúka móðurmáli í lærugreinini, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðaval og talugávur verða ment. Næmingurin skal sleppa at royna veruligar eins væl og tilevnaðar samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesiumhvørvi er av stórum týdningi, at skúlabókasavnið er ein natúrligur partur av skúlagongdini. Umráðandi er, at lesingin verður løgd til rættis samsvarandi tí førleikastigi, næmingurin er á. Allir næmingar eiga at lesa í minsta lagi eina aldurshóskandi skaldsøgu ella samsvarandi tekstmongd um mánaðin øll skúlaárini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin at læra nýtt alt lívið.


c: text/html

text:
Várframsýningin 2009 lat upp í dag. Aldri havi eg sæð so mong møta til hesa framsýning, sum leingi hevur verið í einum djúpum aldudali. Við føstum tema, samleika, og einum innbodnum listafólki, Dennis Agerblad, hevur tað eydnast felagnum Føroyskum Myndlistafólkum sjáldsama væl at skipa framsýningina.
Tey mongu møttu fingu eisini eina uppliving og fóru ríkaði avstað. Hetta var list, ið savnaði, provokeraði og flutti mørk. Meiri kann eg ikki ynskja.
Stjørnan var hin eleganti Dennis Agerblad, ið sýndi fram egnan kynsligan samleika, sum samstundis vant føroyskan tjóðskap upp á tráð. Stuttligt og ertandi. Og heilt vist ikki sæða fyrr í hesum sali.
Ova, alias Dennis, og eg skiftu orð um skúla og bókmentir og tá hann var til próvtøku í donskum í 10. flokki í Vestmanna skúla í 1986. Í koti, sum hann sjálvur hevði sniðgivið og seymað, kom hann upp í Herman Bang. Støðumetið, ið eg sjálvur slapp at avgerða sum próvdómari, var í ovasta endanum.
Marjun Jóanesardóttir var eisini spennandi við eini røð av andlitsmyndum. Longu tá vit gingu í barnaskúlanum saman, fekst Marjun við tekning og máling. Hon legði mær lag á, tá eg við svartari batik-máling teknaði Che Guevara á eina gula T-shirt. Hon helt í mong ár.
Allar best dámdi mær teir fýra málningarnar hjá Pól Skarðenni, hann kallar 'Á ferð 1-4'. Pól greiddi sjálvur frá um myndaevnið, sum er ein seymað klútadukka. Í eina førinum hevur dukkan vilja og í hinum førinum hevur hon ongan vilja. Í meðan verður hon kasta út í tilveruna.
Í báðum førum síggja vit við bláum baksýni eina røða av suttum, tátum. Í fyrru myndin eru tær so fjarar, at tær kundu skilst sum krossar yvir herðmannagravir, meðan viljasterka dukkan er ein springandi fallskýggjahermaður. Her skal sigast at tað er stutt síðani eg sá The Wall.
Hin dukkan sveimar viljaleys millum føroyskt grót og eina buddistiska bønarklokku, ella ein skýskravara fullan av fólki, ella bara lívsins bók, har øll eru skrivað við strikum. Hetta seinasta var uppskotið hjá Pól. Kanska, kanska ikki. Men verð nú ikki so konkretur, sigur hann.
Í millum eru tvær aðrar myndir, onnur av sveimandi verum í innilæstum bløðrum og at enda ein mynd, ið dregur dukkur upp á tráð og letur eina stóra favnandi, men innantóma dukku, bjóða vælkomin. Hvør skal siga: 'Latið smábørnini koma til mín'. Men innbjóðandi dukkan er tóm. Vit kunnu fylla í hana, tað vit vilja. Heilt frá appelsingula Kenny í teknirøðini South Park til ein rustaðan Jesus úr Nýggja testamenti.
Fyrireikararnir siga um yvirskipaða evnið, at hvønn dag gjøgnum alt lívið lata vit okkum í skiftandi samleikar og leiklutir til ymisk høvi. Í uppvøkstrinum fáa vit ein samleika frá staðnum, vit búgva, og frá menniskjum, vit liva saman við. Alt eftir kyni og uppvøkstri fáa vit samleika(r) tillutaða(r).
Luttakarar á Várframsýningini eru Dennis Agerblad, Anna Katrina Højgård, Ólavur Sverri Trónd II Thorsteinsson, Herdis Solveig Jakobsen, Rannvá Holm Mortensen, Marjun Jóanesardóttir, Guðrið Poulsen, Jóannes Lamhauge, Ellis K. Mortensen, Bárður Eklund, Bárður Oskarsson, Ole Wich, Nicolina Højgaard, Rakul Skaale, Pól Skarðenni og Annika Hansen.
Várframsýningin var ein uppliving - langt omanfyri tað vanliga. Og upplivingin røkkur heilt til 12. apríl. Thanks!

robotstxt: allowed

filter: keep


text:
Um okkum
Hvat er Kiwanis?Kiwanis er ein altjóðafelagsskapur av sjálvbodnum, við tí stavnhaldi at stuðla teimum, ið tørva hjálp.
Eyðkennisorðini hjá Kiwanis eru:
- Børnini fyrst og fremst
- Hjálpi heimsins børnum
- Tænasta til børn
Kiwanis leggur áherðslu á mannavirði og at styrkja og menna felagsskapin.
Endamálið hjá Kiwanisfelagskapinum.
- At meta andalig og menniskjalig virði hægri enn verðslig virði.
- At stuðla upp undir at dagligt lív verður soleiðis: “At tað sum tit vilja, at menn skulu gera móti tykkum, tað skulu tit eisini gera móti teimum.
- Royna at bøta um samskiftið fólkanna millum.
- Við at stovna Kiwanisfeløg verður grundarlag lagt undir verandi vinskap og samstundis undir eitt betri samfelag
- Gjøgnum Kiwanis at arbeiða saman fyri at styrkja alment álit, rættvísi og sunnari felagsskap.
- Gjøgnum samstarv at skapa og varðveita eina sanna, almenna hugsan, eitt ósjálvsøkni, ið ger tað møguligt at fremja rættferð, rættartrygd eins og altjóða og tjóðskaparliga fatan og góðvilja. Harumframt at vera trúgvur móti landi sínum, tá ið tað viðurkennir frælsi hins einstaka.
Hví skal eg stuðla Kiwanis?
- Kiwanis er ein felagsskapur, har tú fært vinir fyri lívið.
- Í Kiwanis læra vit at standa fram og siga okkara áskoðan.
- Tað er stuttligt at verða limur í Kiwanis
- Í Kiwanis fáa vit gleði av at hjálpa teimum, sum ikki hava tað gott.
- Kiwanis er ein felagsskapur, sum fær viðskiftasamband í lag millum limir.
Hvat fái eg burtur úr at vera í Kiwanis?Tað gevur mær høvi at ogna mær upplýsingar um tørvin í samfelagnum, og at arbeiða saman við øðrum at nøkta henda tørv.
Tað gevur mær stóra gleði at sleppa at stuðla samfelagnum. Tað gevur mær gleði at njóta felagsskapin við aðrar limir og saman við teimum at arbeiða fyri tídningarmiklum málum.
Tað ger meg ernan at sleppa at vera limur í altjóðafelagsskapi saman við hundrað túsundum í øllum heiminum, sum hugsa á sama hátt.
Ynskja tygum at gerast limur, ella fáa samband við Kiwanisfelagsskapin, ring til onkran av nevndarlimunum.
Øssur av Steinum , formaður tlf.314109
Hans J. Michelsen kassam. tlf 214414
Símun Hammer skrivari tlf.315651
Ólavur Joensen nevndarlimur tlf.317580
Hilmar Joensen nevndarlimur


text:
Fjallakongurin Dávur
Í góðveðrinum ígjár skipaði TSF fyri enn einari súkklukapping. Hesa ferð var tað landavegsúkkling, og hesa ferð gekk leiðin niðan í fjøllini. Niðan á Oyggjarvegin og allan vegin niðan á Sornfelli.
Tað var Dávur Magnussen, ið vann strævna teigin, sum bleiv koyrdur ígjár. Dávur brúkti 2 tímar og 20 minuttir um teir 65 harðu kilometrarnar. Ikki óvæntað var tað Guðmundur Joensen, ið gjørdist næstur.
Startur og mál var við Bónus og Okkara í Hoyvík. Leiðin gekk fyrst frá Bónus, niðan eftir Karla Magnusarbreyt, eftir Vegnum Langa, og so niðan á Oyggjarvegin. Leiðin gekk síðan til Kollafjarðadal. Leiðin gekk síðan niðan á Sornfelli áðrenn koyrt bleiv móti Havnini aftur. Komnir til Havnar skuldu koyrast trý umfør á økinum Karla Magnusarbreyt, Løgmansbreyt, Klingran, Vegurin Langi, Kirkjustræti og Karla Magnusarbreyt.
Menn fylgdust til Hotel Føroyar, men so slitnaði feltið. Fyrst duttu Uni Vitalis og Tummas Óli Olsen av, og síðan Jan Hjaltalin.
Dávur Magnussen, Guðmundur Joensen og Gunnar Dahl-Olsen fylgdust til brekkuna niðan úr Mjørkadali. Her mátti Gunnar sleppa ungu súkklarunum.
Við Hundsarabotn fekk Gunnar teir fremstu aftur, og løtu seinni eydnaðist tað Jan Hjaltalin, sum í ár hevur ment seg nógv, at koyra teir fremstu uppaftur, hetta ávegis niðan úr Kollafjaradali.
Dávur og Guðmundur vóru væl koyrandi, og ferðin bleiv aftur sett upp niðan úr Kollfjarðadali. Jan og Gunnar mistu enn einaferð “bakhjólið”.
Hálva leið niðan á Sornfelli royndi Dávur enn einaferð at sleppa frá Guðmundi, og nú riggaði. Dávur økti, og var fyrstur niðan á toppin at venda. Sýnið var fimm metrar, men Dávur setti eisini ferð á oman eftir.
Dávur økti og økti, og tá avtornaði vann Dávur við fýra minuttum.
Taktikkurin hjá mær var at koyra allar brekkurnar við góðum tempo, og av og á at rykkja frá feltinum, og sostatt at møða hinar. Eg slapp frá Guðmundi hálvan vegin niðan á Sornfelli, segði ein vælnøgdur og troyttur Dávur Magnussen eftir kappingina.
Úrslit, 65 km landavegsúkkling:
Dávur Magnussen, 2 tímar 20 minuttir 10 sekund
Guðmundur Joensen, 2.24.11
Gunnar Dahl-Olsen, 2.27.30
Jan Hjaltalin, 2.37.10
Uni Vitalis, 2.47.10
Tummas Óli Olsen, 2.27.15
Næsta kapping verður leygardagin 18. juni. Tá verður kappast í einkultstarti. Rutan sæst á www.tsf.fo, Kappingarkalendarin fyri 2016.


text:
el | net
Tlf: 60 00 60
elnet@elnet.fo
Umsiting
bokhald@elnet.fo
Búðstaður
Slættanesgøta 11
100 Tórshavn
Tannlæknar
Í 2013 varð virkisøkið hjá El|net víðkað, so hetta nú eisini fevnir um alt arbeiði innan dental-økið. Vit hava í tøttum samstarvi við Dent-support í Danmark førleikament starvsfólk, og hava tí neyðugu vitanina í fyritøkuni til at bjóða okkum fram til hesar uppgávur.
Vit hava í dag fýra starvsfólk við serkunnleika innan dental-økið, og kunnu tí altíð senda fólk við røttu førleikunum á staðið, um nakað bráðfeingis er áfatt. Samstarvið við Dent-support tryggjar okkum eisini eitt sterkt bakland, so vit altíð kunnu loysa ásettu uppgávuna.
Eisini bjóða vit eftirlitsavtalur til tannlæknar. Hendan inniber, at vit við avtalaðum millumbilum gjøgnumganga alla útgerð á klinikkini, eins og vit tá skifta slitlutir, pakningar v.m. Eftirlitsvitjanirnar eru soleiðis við til at fanga møgulig teknisk brek, at skráseta tól og arbeiði við hesum og er tí viðvirkandi til at økja um rakstrartrygdina.
Vit hava eisini vitanina og arbeiðsmegi til at innrætta og gera nýggja klinikkir.
Starvsfólkini við tilknýti til tannlæknar eru:
Bernhard H. Petersen – tlf. 284800
Ólafur Debes Arnfríðsson – tlf. 284848
Sigvald Zachariasen – tlf. 284807
Julian Grønbæk - tlf. 284845


text:
Flaggdagur
Páskagudstænasta
~~DROTNING MARGRETHU BARNAGARÐUR v/ KFUM & K
Gerðagøta FO-700 Klaksvík Telefon 455557
Teldupostur: margretha@margrehta.fo Heimasíða : www.margetha.fo
Námsfrøðingar
Søkt verður eftir einum námsfrøðingi, 34 tíma viku, at byrja beinanvegin
Eisini verður søkt eftir 2 námsfrøðingum 40 tíma viku, at byrja 13.august 2018 ella eftir nærri avtalu.
Størvini eru í barnagarðsstovu 3 til 5 ár og 6 til 7 ár. Stovnurin er opin frá 7.30 til 17.30.
Vit ynskja:
• at tú tímir at vera saman við børnum inni sum úti og geva teimum nakrar spennandi og mennandi upplivingar
• at tú vilt verða ein partur av menningini av stovninum
• at tú vilt virka undir og saman við leiðsluni
• at tú ert opin fyri nýhugsan og broytingum
• at tú ert ein góður samstarvspartnari.
• at tú kanst arbeiða sjálvstøðugt.
• at tú ert fakliga áhuga/ur
Tað vit kunnu bjóða tær, er millum annað:
• ein vælvirkandi starvsfólkabólk og stovn
• upplivingar og útfordringar frá og við børninum, starvsfólki og foreldrum og nógv aftrat.
Vitja heimasíðuna www.margretha.fo og lesa meira um okkum.
Lønar- og setunarviðurskiftir eru eftir sáttmála millum Føroya Pedagogfelag og Føroya Kommunala Arbeiðsgevarafelag og er lønarsatsurin 11 / 20.
Um ikki námsfrøðingar søkja størvini, verða hjálparfólk sett í tíðaravmarkað starv.
Umsøkn við avritið av prógvi og ummælum verða at senda til :
Dr. Margrethu Barnagarð
Gerðagøta 14,
Fo- Klaksvík
Í seinasta lagi týsdagin 15.mai 2018. Setunarsamrøður verða í viku 21.
Meira fæst at vita um størvini við at venda sær til leiðaran Marjun Lassen á telefon 455557


text:
Roknskaparfelagið
Felagið byrjaði sítt virksemi í 1984 á Eiði sum eitt einstaklingavirki, ið átók sær bókhald og roknskaparhjálp.
Í 1988 flutti skrivtovan til høvuðsstaðin vegna økt virksemi og hevur felagið líka síðani verði ein virkin partur av føroyska vinnulívinum. Í tráð við økta virksemið var felagið umskipað til eitt smápartafelag í 1992 og fekk sær navnið Roknskaparfelagið.
Virksemið vaks støðugt gjøgnum 90’ini og á vári 2006 flutti felagið í egna skrivstovu í Hornabø, har felagið enn heldur til.
Roknskaparfelagið er í dag ein fyritøka, sum hevur til endamáls at veita dygdargóðar tænastur í sambandi við grannskoðan, roknskap, bókhald, mvg, skatt og ráðgeving. Vit leggja stóran dent á yrkisliga dygd og tætt samskifti við okkara kundar.
Í dag starvast sjey fólk í Roknskaparfelagnum.


text:
Námsfrøðingar
Námsfrøðingur hevur eina grundútbúgving sum námsfrøðingur. Námsfrøðingar kunnu eisini hava eftirútbúgving.
Tað verður væntað, at námsfrøðingurin mennir sína námsfrøðiligu vitan alla tíðina. Lesur um nýggja vitan og vísir forvitni fyri námsfrøðini sum heild.
Dagstovnurin við Landavegin krevur av sínum námsfrøðingum, at teir eru áhugaðir í sínum arbeiði og skulu við øðrum starvsfólkum kunna menna visiónir, seta mál, gera verkætlanir, gera námsfrøðiligar arbeiðsætlanir, ið kunnu eftirmetast við úrslitum og tilgongdum.
Námsfrøðingurin hevur námsfrøðiliga ábyrgd av sínari stovu, børnum, starvsfólkum og foreldrasamstarvi. Eru fleiri námsfrøðingar kunnu teir býta hesar uppgávur millum sín við skrivligari avtalu.
Námsfrøðingurin skal menna námsfrøðilig rúm, sum eru eyðkend við lívsgleði, verkligum huga, skapa forvitni, tryggleika og umsorgan.
Tað skal vera sett ljós á námsfrøðiligar tilgongdir og góðsku í sambandinum við barnið.
Námsfrøðingurin skal kunna gera skrivlig skjalprógv fyri sítt arbeiði til fundir v.m.
Námsfrøðingurin skal eisini vera við í at seta námsfrøðiligu leiðina fyri stovuna. Námsfrøðiliga leiðin skal altíð vera knýtt til menningarætlanina fyri stovnin.
Námsfrøðingurin hevur eina jaliga tilgongd til arbeiðið, skal síggja møguleikar og arbeiða í einum til tíðir broytingarávirkaðum arbeiðsumhvørvi.
Námsfrøðingurin skal vera tilvitaður um, at øll børn hava eginleikar, og hvørt einstakt barn skal mennast við teimum møguleikum og avbjóðingum, barnið hevur.
Námsfrøðingarnir á Dagstovninum við Landavegin vilja arbeiða fyri at geva børnunum ein góðan námsfrøðiligan menningarpall.
Børn, foreldur og Tórshavnar kommuna skulu til eina og hvørja tíð merkja og síggja, at vit gera eitt gott og fjølbroytt námsfrøðiligt arbeiði.
Tað verður arbeitt alla tíðina við at menna inklusiónina á stovninum og viðurkennandi námsfrøði.
Hetta eru okkara grundsúlur undir námsfrøðiliga arbeiðinum.
Starvsfólkafundir og ráðleggingardagar kunnu brúkast til arbeiðið við at menna okkara Inklutións – og viðurkennandi arbeiði.
Námsfrøðingurin er við til at leggja grund fyri einum samarbeiði millum vøggustovur, barnagarð og skúlabólk.
Námsfrøðingurin kann vera í einum tvørfakligum samstarvi við aðrar stovur og stovnar.
Tað verður væntað, at námsfrøðingurin mennir námsfrøðiliga arbeiðið uppaftur meir, longri hann hevur verið námsfrøðingur. Eisini verður væntað, at námsfrøðingar vilja flyta seg innanhýsis eftir nøkur ár á somu stovu.
Námsfrøðingar mugu til eina og hvørja tíð arbeiða eftir fíggjarligu karminum, ið eru fyri stovnin.
Hetta verður væntað av stovnsleiðsluni til allar námsfrøðingar, sum arbeiða á Dagstovninum við Landavegin. Námsfrøðingurin skal kunna:
- Leggja til rættis, føra út í verki, skjalprógva og eftirmeta námsfrøðiliga arbeiðið
- Grundgeva námfrøðilig tiltøk við ástøði og arbeiðshátti
- Hugsa um námsfrøðligar arbeiðstilgongdir og møguleikar til at seta í verk námsfrøðilig tiltøk við grundfesti í námsfrøðiligari ástøði
- Byggja upp fakligt samstarv við onnur starvsfólk á stovuni og stovninum
- Síggja børn, sum hava tað torført
- Seta námsfrøðlig tiltøk ígongd, sum kunnu hjálpa barninum
- Gera eygleiðingar, fylla út oyðubløð og skriva skjøl til Sernám og Tórshavnar kommunu.
- Greina, skjalprógva og eftirmeta menningina hjá børnunum á stovuni
- Kjakast um námsfrøðliga áskoðan og virðir, sum eru knýtt til samfelagið, vit liva í. M.a. menniskjaáskoðan og siðfrøði
- Hugsa greining inn í efturmetingar av børnum og námsfrøðliga arbeiðinum
- Hava námsfrøðiligu leiðsluna og ábyrgdina av stovuni
- Kunna arbeiða við teldu á brúkarastøði
- Kunna leggja fram námsfrøðilig ástøði og arbeiðshættir til starvsfólkafund, foreldrafund og ráðleggingardag
- Kunna hava gott samstarv við foreldur
- Virða, at foreldrini hava evstu ábyrgd av barninum
- Taka lut á námsfrøðiligum fundum á stovninum
Hetta stendur í faldaranum ”Alment pedagogiskur profilur Føroyar Pedagogfelag”*
* Samlaða námsfrøðiliga uppgávan fevnir um:
- Uppaling
- Menning
- Læring og dannilsi
- Hetta ber í sær, at námsfrøðiliga starvsfólkið sjálvstøðugt og saman við øðrum skal stuðla og stimbra
- Emotionellu
- Sosialu
- Kognitivu
- Motorisku og málsligu menningina og læringina hjá børnum
Fyri at røkka hesum skal námsfrøðingurin kunna:
- Arbeiða í kollegialum toymum
- Duga at samstarva við, leiðabeina, vegleiða og kveikja hjálparfólk og lesandi
- Duga at samstarva við tvørfakligt við nógvar bólkar
- Hava kunnleika til onnur fagøki, fakmál og etikk
- Duga at samstava við foreldur og avvaraðandi
- Duga at samskifta á ymiskum støði
- Duga og kenna til konfliktloysnir
- Duga at analysera og fara inn í sosialar ”støður” við støði í vitan og royndum í ymsum sosialum og psykiskt treytaðum problematikkum
- Duga at ráðgeva og vegleiða alment
Allar hesar uppgávur gera, at námsfrøðingurin hevur ábyrgd av at menna eitt námsfrøðiligt rúm, ið er eyðkent av:
- Professionaliteti
- Áhuga
- Engagementi
- Stuðli
- Vegleiðing
- Tryggleika
- Umsorgan
Eitt rúm, har barnið kann gera sær jaligar royndir við lívinum


text:
Teisti
Teisti (frøðiheiti - Cepphus grylle) er til støddar sum lundi. Um summarið er hann svartur við einum stórum hvítum liti tvørtur um hvønn veingin. Á vetri er hann mest sprøklutur. Føturnir eru blóðreyðir. Nevið er klænt og spískt. Málið er eitt mjúkt hvin. Hann heldur seg tætt við landið, helst á grunnum vatni. Ofta setur hann nevið niður í sjógvin, til at hyggja sær eftir onkrum etandi. Mesta føði hansara er tarabrosmur, og djúpt skulu tær ganga, tá ið hann ikki kann fáa tær.
Teistin byggir víða um í Norðanlondunum og mest í teimum køldu. Í Føroyum er lítið til av honum. Hann eigur helst í urðum ella í rivum og gjótum í berginum. Stundum grevur hann sær holur sum lundi. Eggini eru 2, hvít við svørtum prikkum. Meðan tær hava dúnið, eru tær dimmgráar, fjaðraðar eru tær vakurt grá- og hvítsprøklutar. Um somu tíð sum lomvigapisurnar eru teistapisurnar floygdar og fara á sjógvin. Um veturin heldur fjøldin til havs, men nakrir verða eftir við landið.
Teistin er spakur og vakur fuglur; og mangir menn eru so góðir við hann, at teir vilja ikki, at nakar skal gera honum ónáðir — við byrsu ella á annan hátt.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Bygnaðarbroytingar
Her kemur ætlandi tilfar um bygnaðarbroytingarnar at verða lagt út
Strategi og bygnaðarligar broytingar
Stýrið hevur góðkent tveir arbeiðssetningar, sum snúgva seg um ávikavist arbeiðið við strategi og bygnaðarligu møguleikarnar á Setrinum. Ætlanin, sum stýrið hevur við at seta strategi- og bygnaðartilgongdina í verk, er, at øll starvsfólk og lesandi skulu vera við til at smíða okkara framtíðar visjón og strategi og harvið eisini hava ávirkan á, at Setrið kann tillaga og gagnnýta tilfeingið betur enn áður - ein væl samskipaðan bygnað, øktar møguleikar fyri tvørgangandi undirvísing og gransking, eina samskipaða fyrisiting, umframt sum frá líður at skapa eitt veruligt felags lestrarumhvørvi.
Strategiskjøl
Føroyamálsdeildin
Granskingardepilin
Læraraskúlin
Náttúruvísindadeildin
Sjúkrarøktarfrøðiskúlin
Søgu-og samfelagsdeildin
Setursfyristingin
Bygnaðarbólkurin
Tilmælið frá bygnaðarbólkinum
Frágreiðing 1
Frágreiðing 2
Frágreiðing 3
Frágreiðing 5


text:
Kanningar hesa vikuna í Vágunum
Fólkaheilsuráðið hevur nú kannað meira enn 600 fólk fyri KOL og typu2 diabetes. Nú verður so farið víðari til Vágarnar. Hesa vikuna kanst kanst tú lata teg kanna fyri KOL og Typu2 diabetes á Læknamiðstøðini í Miðvági.
Átakið verður
gjørt, tí at mett verður, at tað ganga einir túsund føroyingar við typu2
diabetes, uttan at vita tað. Hetta verður staðfest í Diabetes kanning, sum
endaði í mai mánaði í ár.
Fólkaheilsuráðið
hevur sett sær fyri at finna hesi fólkini, sum ikki vita av, at tey eru á
vandaleið. Talið fer ivaleyst at vaksa tey komandi árini, samstundis sum
støðugt fleiri og eisini yngri fólk fara at fáa sjúkuna.
Sum vit áður hava
nevnt, so er hetta slagið av diabetes nær tengt at lívshátti. Týdningarmiklastu
vandatættirnir eru ov lítil rørsla, skeivur kostur og yvirvekt. Ættarbregði
hevur eisini týdning, eins og ávís sløg av heilivági kunnu økja um vandan fyri
at fáa sjúkuna. Typu2 diabetikarar eru í vanda fyri at fáa ymiskar komplikatiónir
og fylgisjúkur.
Fólkaheilsuráðið
hevur eisini sett sær fyri at finna teir roykjarar, sum hava KOL (kronisk
obstruktiv lungnasjúka), ella “Roykjaralungu”, sum tað eisini verður nevnt.
Henda sjúka hevur við sær álvarsligar heilsuligar avleiðingar fyri tey, sum fáa
hana. Royking er atvoldin til 85-90 av øllum tilburðum av KOL. Vandin fyri at
fáa KOL er tengdur at teimum sokallaðu pakkaárunum, eitt pakkaár er 20
sigarettir dagliga í eitt ár. Umframt royking kann arbeiðsumhvørvi eisini í ein
ávísan mun hava við sær KOL.
Kanningin fer fram á Læknamiðstøðini í Miðvági.
Bílegg
tíð á telefon 515155 millum 10 og 14


text:
Føroyskir sangtekstir
- O, botnleysa Frelsa, o, kærleikans hav
- O, Drottin, ljós og lívið mítt
- O, eitt land eg veit um
- O, eydnuheim, har tú ert tann, ið stýrir
- O, Faðir vár, tín milda hond
- O, faðir, goym meg við tín favn
- O, góði Guð lat henda dag
- O, góði Jesus, signa tú
- O, Guð vár, í títt halga hús
- Ó, Guð vors lands
- O, Guð, hav okkum við títt orð
- O, Guð, send lívsins Halga Anda
- O, Guð, vár hjálp í farnu tíð
- O, Harra Gud, lat hjá oss vera
- O, Harra Krist, ver tú hjá mær
- O, Harri Jesus, hjá oss ver
- O, Harri, dagur hvørvur brátt
- O, Harri, hvønn skulu vit fara til
- O, hevði Jesus skjótt nú komið
- O, hoyr, tann mikli Harri kallar
- O, høvur, sárt av sárum
- O, Jesus Krist, tín verja blíð
- O, Jesus lat upp míni eygu
- O, Jesus mín, við tína lið
- O, Jesus, bróðir besti
- O, Jesus, gev títt halga orð
- O, Jesus, lívsins ljós í verð!
- O, kærasta sál, upp av beði
- O, Kedronar løkur
- O, kristni tú alt
- O, Lambsins blóð, tað dýrabara blóð
- O, ljósins Gud, lov veri tær
- O, mín Guð, Tú sum býrt í Tí Høga
- O, mín sál hon leingist aftur síggja
- O, minst til Guð tey ungu ár
- O, miskunnsami, mildi Guð
- O, móðurlandið!
- O, móðurmál, stórt er títt fall
- O, reinsa mítt hjarta, eg biði teg, Guð
- O, sæla stund, tá dýrdareygu síggja
- O, sæla stund, tá savnast skal
- O, sælasta stund – ei finst líki
- O, sælasti dagur
- O, sælasti dagur, tá brúðrin skal síggja
- O, særda sál, sum fallin er í fátt
- O, signaði staður í Eden tí nýggja
- O, sigursæla náttarstund í forðum
- O, stóð eg bert á himnagrund
- O, tann dag, tá Jesus kemur
- O, tú, sum fevnir allan heim
- O, tú, sum uttan Jesus gekk
- O, um eg hevði túsund tungur
- O, vart tú har, sum gjóstur stóð
- O, veldis Gud, eg undrandi má skoða
- Óbroytiligur er kærleiki Harrans
- Ocean
- Ódn
- Ódn
- Offblend
- Óforstaðið
- Ófrelstur enn, hóast kallaður mangan
- Ofta tungt er mansins hjarta
- Og hevur nú í kortinum
- Og klokkan slær
- Og tøkk at tú
- Ognarfólk títt eru vit, vár Gud
- Ógvuliga glað
- Oh, Maria
- Ójavnt Harrin gávur býtir
- Okkara land
- Ólavur riddararós (Harkaliðið)
- Ólavur Tryggvason
- Óli sat á breyt og kvað
- Om Jag Vågar
- Oman fyri alla fatan manna
- Omaneftir, niðaneftir
- Omma
- Omma Ludvík
- Ommu tíni hjá
- One and only
- One More Day
- Onga tíð er frá mær váði
- Ongamannaland
- Ongan veg
- Ongar blómur á vegin tey stroyddu hin dag
- Ongir pengar
- Ongum er so trygt at fara
- Onki lív
- Onkun gyltan morgun framman stavn
- Onkur ferðaðist víða um lond og um hav
- Onkur skal stíga um himnalið
- Onkur um Himmalsins portur fer
- Only A Friend Of Mine
- Opið Guds elskandi hjarta man standa
- Opin stendur blóðsins kelda
- Opna mítt eyga, biði eg
- Orð títt, Drottin, leið oss vísi
- Orðið frá Gudi ei svíkur
- Ormurin langi
- Órógv
- Óttandi hjarta
- Óttast ei, um mangan stígur
- Óttast ei, vak og bið
- Óttast ikki! Eg eri við tær!
- Ovboðið
- Ovboðið
- Óverdur eg var til ta náði, hann gav
- Óvitin
- Oy oy oy oy
- Oyrasund
- Øgiliga væl
- Øld um øld er Guð hin sami
- Øll dýrd veri Guds, hann stór verk rikar av
- Øll Guds børn, nú fylkist runt um krossins træ
- Øll hesi ár
- Øll í mínum sikti
- Øll inn í Guds ríki vilja
- Øll míni tár
- Øll tey mettu reisa seg
- Øll verðin í deyða og myrkrinum lá
- Øll vit við gleði halleluja kvøða
- Øskudólgur og sópingarkona


text:
Úrslitið hjá Atlantic Airways í fjør var 17,1 mió. kr.
fyri skatt og 14 mió. kr. eftir skatt. Felagið rakk hesum avlopi,
hóast kapitalkostnaðurin øktist 13 mió. kr. av íløguni í nýggja
Airbus-flogfarið, og felagið hevði munandi eykaútreiðslur av órógv
í flogferðsluni.
Farna árið var eitt tað mest avbjóðandi árið í søguni hjá
Atlantic Airways. Størsta avbjóðingin var at fáa nýggja
Airbus-flogfarið í flotan, men átakið eydnaðist væl, og fíggjarliga
royndist árið eisini hampiliga væl.
Avlopið var 17,1 mió. kr. fyri skatt samanborið fyri 27,5 mió.
kr. í 2011. Bæði í juli og desember varð flogferðslan illa darvað.
Í juli stóðust trupulleikarnir av vánaligum veðri og í desember, tí
Airbus-flogfarið fekk skaða undir lasting í Kastrup og mátti úr
flúgving í tríggjar vikur. Samanlagt kostaði hetta felagnum góðar 8
mió. kr.
"Samanumtikið kunnu vit vera nøgd við úrslitið, tí vit høvdu
rættiliga stórar avbjóðingar í 2012. Størsta avbjóðingin var at
tryggja eina væl skipaða innfasing av nýggja Airbus-flogfarinum,
men avbjóðingarnar fevndu eisini um nýggja rutu og munandi øking í
tyrluvirkseminum," sigur Magni Arge, stjóri í Atlantic Airways.
Felagið fór í fjør at flúgva so langt suður sum til Barcelona
við føroyskum ferðafólkum. Hetta gjørdist møguligt við nýggja
Airbus-flogfarinum og var ein atvoldin til, at kapasiteturin á
rutuflúgvingini til og úr Føroyum øktist 10 prosent. Fleiri
prísátøk vórðu eisini sett í verk, og samanlagt ferðaðust 15.000
fólk fleiri á rutunum til og úr Føroyum í fjør. Eisini varð felagið
heiðrað sum ársins flogfelag við bronsumerki á aðalfundi hjá
European Regions Airline Association, m.a. fyri at hava tikið í
nýtslu slóðbrótandi RNP AR-navigatiónstøknina.
Ferðafólkatalið við flogførum og tyrlum í 2012 var tilsamans
267.000 samanborið við 260.000 í 2011. Vøksturin stóðst av vaksandi
ferðafólkatali við rutuflogførum og tyrlum, meðan færri flugu
leiguflúgving. Tyrluraksturin hilnaðist væl í 2012, tá felagið
leigaði eina AW-139-tyrlu til frálandaflutning aftrat teimum báðum
Bell 412-tyrlunum, ið røkja bjargingar- og ferðafólkaflúgvingina í
Føroyum.
Umsetningurin hjá Atlantic Airways var 501 mió. kr. samanborið
við 435 mió. kr. í 2011. Eginpeningurin er nú 247 mió. kr. og
solvensurin 49%. Nevndin skýtur upp, at partaeigararnir fáa 4 mió.
kr. í vinningsbýti. Í ár verður virksemið hjá felagnum ikki minni
enn í 2012:
"2013 verður eitt merkisár fyri Atlantc Airways. Felagið kann
28. mars hátíðarhalda, at 25 ár eru liðin síðan fyrsta túrin úr
Vágum, vit eru farin at flúgva leiguflúgving suðuri í Kili, og
haraftrat kemur næsta Airbus-flogfarið í flotan í juni. Avbjóðingar
og spennandi uppgávur fara ikki at tróta," sigur Magni Arge.


text:
Tað verður ein góð konsert líkamikið hvat
Halleluja Sofus lovar eina góða framførslu á Summar Festivalinum 2014. Hann skal spæla í Ver-tjaldinum, og hann lovar okkurt yvirraskilsi. Tað er ein maður við góðum sjálvsáliti, ið kemur at vitja Summar Festivalin.
- Eg eri sera spentur til Summar Festivalin og gleði meg at sleppa at uppliva størsta festivalin í Føroyum. Tað, sum eg sjálvsagt gleði meg allarmest til, er at framføra fyri festivalgestunum, sigur Halleluja Sofus.
- Nú var eg á Country og Blues Festivalinum í Sørvági fyrr í summar, og tann konsertin eydnaðist avbera væl, og áhoyrararnir vóru væl nøgdir, fortelur Halleluja Sofus.
Halleluja Sofus er ein kendur maður í Føroyum. Hann hevur havt nógvar snøggar bilar og hevur sjálvur evnað teir til. Hann hevur eisini luttikið í útvarpssending, har hann hevur kjakast um lívsins viðurskifti. Og í gerandisdegnum hevur hann ikki fjalt smádrongin, sum einhvør maður hevur innan í sær.
Halleluja Sofus hevur góðar tónleikarar við sær á pall í Klaksvík leygarkvøldið – millum annað Kim Hansen, Eyðun Johannesen, Jóhan Ziskason og onnur, ið koma at virka við í framførsluni.
- Eg havi eitt breitt úrval av songum, sangir og sjangrur til ein og hvønn. Eg føli meg bara fram, merki stemningin og finni harfrá útav, hvørjar sangir eg velji at syngja. Tað kann ikki kiksa, sigur Sofus flennandi.
Tey, sum koma at lurta, verða ið hvussu er ikki skuffað. Tað lovar Halleluja Sofus.
Bruuuum bruuuum!
- Hvat var hatta?
– Nei hatta var einki, eg eri bara úti í garasjuni og finglist við ein bil, svarar Halleluja Sofus.
Halleluja Sofus er altíð í gongd – og hann brummar á Summar Festivalinum leygarkvøldið kl. 20.00


text:
Fleiri barna og ungdómstilboð á fíggjarlógini fyri 2013
Dan Klein --- 27.09.2012 - 13:15
Tað er eitt ótrúliga stórt arbeiði sum hevur verið framt innan barna og ungdómsarbeiði, hesu seinastu árini og tað fyribyrgjandi arbeiði heldur áfram komandi árini.
Í samband við fíggjarlógina 2013, havi eg saman við samgonguni virkað fyri, at vit eisni skulu hava ungdómsvirksemi á Argjum, Kaldbak, Kollafirði, Velbastað og eitt tilboð í Badmintonhøllini til 3 til 5 flokk. Hetta galdandi frá 1. januar 2013.Tað er upplagt, at vit byrja úti á Argjum fyrst.
Eg bardist fyri ungdómshúsum og serliga Klubb 188.
Hetta er ein sera góð íløga fyri okkara ungu. Eg virkaði eisni fyri, at ungdómurin í Hoyvík fekk sítt ungdómsvirksemi í Klubb 188 í Hoyvík. Lat meg siga beinavegin, at har var stór mótstøða í býráðnum og málið fall fyrstuferð tað var frammi.
Men eftir nakað av stríði, kom tað so í gongd. Ì Klubb 188, er tá ið tað er mest yvir 100 ungdómar og vitja.
Tí tykist tað mær sera løgið, at onkur nú kemur fram í lýsing í miðlunum, at viðkomandi var við til at seta gongd á Klubb 188 í Hoyvík. Ja, eftir ein politiska bardaga var viðkomandi við.** Vit hava í samgonguni sett í verk ungdómstilboð í Nolsoy, Norðasta Hornið og í Hoyvík. Umframt at vit hava Margarinfabrikkina.
3 flokkur heldur áfram.
Somuleiðis kemur 3. flokkur at halda áfram í 2013, har verður nú eitt foreldragjald á uml. 300 kr um mánaðin fyri hvørt barnið. Orsøkin til at gjald nú verður lagt á, er at hetta er órættvíst fyri hini frítíðarskúlabørnini í skipanini sum gjalda fullan barnaansingarprís. Har eru 1.6 milliónir settar av til rakstur til 3 flokk. Hetta er barna og ungómspolitikkur sum vil nakað.
Levi Mørk
býráðslimur


text:
Seinastu viku í apríl á hvørjum ári ger Magnus Heinason kanningar av havfrøði, æti og fiskalarvum á Landgrunninum. Hesa ársins tíð eru fiskalarvur frá gýtingini hjá fleiri fiskasløgum í sjónum, og føðiviðurskiftini hjá hesum fiskalarvum hava sum vera man stóran týdning fyri teirra livilíkindi.
Gróðurin kom tíðliga í ár, so djóraætið hevur í eina tíð havt nakað av føði til at kunna nørast og vaksa. Fleiri sløg av plantuæti eru á Landgrunninum, og nevnast kann, at tað eina slagið, nevnt Phaeocystis, er sama slag, sum gav nógva skúmið seinasta summar.
Av djóraæti kann nevnast, at mest var av landgrunsslagnum Acartia. Hinvegin var sera lítið av vaksnum reyðæti inni á Landgrunninum. Hesi djór eru ikki á Landgrunninum um veturin, men reka inn uttanífrá um várið. Tað reyðætið, sum var, gýtti tó væl, bæði inni á Landgrunninum og eisini uttanfyri.
Viðvíkjandi føðiviðurskiftunum hjá fiskalarvum, so tykjast umstøðurnar fyribils at vera í lagi. Landgrunsslagið Acartia er góð føði hjá fiskalarvum ta fyrstu tíðina, meðan tær eru smáar. Hesi viðurskiftini hava verið í lagi síðani 2016.
Ein frágreiðing um túrin kann lesast her.


text:
Afturvendandi heilsutiltakið Kirkjurenning verður nýggjársaftansmorgun kl 10.00.
Kategori: Tíðindi
Fýrverkssølan hjá Nýggjársnevndini
Eins og undanfarin ár selur Nýggjársnevndin fýrverk í VILT-húsinum á Marknoyri. Sølan byrjar 28. desember.
Fundur 3. jóladag kl. 17
3. jóladag kl. 17 verður fundur fyri øllum, sum eru áhugaði í at hjálpa til at fyrireika nýggjárshaldið í Vági.
Morgunmatur nýggjársaftan
Nýggjársaftansmorgun (31. des.) kl. 10.00 bjóðar Nýggjársnevndin í Vági morgunmat í Bridge- og Billardhúsinum.
Norrøna Dansband og Hans Jacob Hjelm á nýggjárum
Umframt dansin í Vágs Høll, so verður eisini framúr góður dansur í VB-húsinum við góðum dansibandstónleiki har Norrøna Dansband og Hans Jacob Hjelm spæla.
Les meira
Jens Marni & Kim Hansen Band spælir til dansin
Ársins nýggjársdansur verður í Vágs Høll, har Jens Marni & Kim Hansen Band spælir til dansin.
Nú nærkast
-Og fyrireikingarnar til ársins størsta tiltak í Vági eru fult í gongd.


text:
Áki Bertholdsen 07.12.2017 (08:31)
Fleiri avlýsingar hjá Strandferðslun
Fyrr í morgun srkivaðu vit, at Stranferðslan hevur avlýst at kalla alla koyring hjá Bygdaleiðum og fleiri túrar hjá skipunum.
Men nú hevur Strandferðslan avlýst enn fleiri túrar við tað, at Sildberin eisini er lagdur og Smyril, sum hevur ligið í morgun, loysir heldur ikki av Krambatanga klokkan 11 í dag, sum hann skal eftir ferðaætlanini, og túrurin av Havnini klokkan 13.30, verður sostatt heldur ikki sigldur.
Og nú boðar eisini Klaksvíkar Kommuna frá, at býbussarnir koyra ikki fyri veður.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sveinur Knútsson verður eisini róptur Sveinur Alfivason. Sveinur var sonur danska kongin Knút Mikli. Sveinur og mamman Alfíva ráddu í Noregi 1030-35 sum umboð fyri Knút Mikla í Danmark. Tey vóru illa dámd, og Sveinur fekk ongantíð nakað veruligt vald í Noregi.
Vit hoyra um tey í kap. 50 í Føroyingasøgu, har tey verða brúkt sum ein tíðarfesting fyri nær Sigmundur, sonur Tóru og Leiv, fór til Gøtu til fosturs hjá Tróndi. Hann var tá tríggjar vetrar og tað vænasta mansevni, og har vaks hann upp.
Keldur:
Føroyingasøga
Hans J. Debes: Føroya Søga 1
Wikipedia


text:
Niels Petersen
16.06.2016 - 23:07
Ítróttur > Ítróttur > Kappróður
Róðrarsamband Føroya hevur fingið nógvar og harðar ákoyringar seinastu vikuna, eftir at kappróðurin á Sundalagsstevnu var so út av lagi illa fyriskipaður av lokala felagnum, og at eftirlitið ikki var nøktandi. Portalurin hevur í hesum sambandi tosað við formannin í róðrarsambandinum, Tóka H. Niclasen og spurt hann, hvat vit kunnu vænta á hinum kappróðrarstevnunum í ár.
- Eftir Sundalagsstevnuna hevur kritikkurin hekla yvir kroppin á okkum róðrarsambandinum, og tað er til at skilja, tí fólk leggja nógva tíð og orku í sína ítrótt. Men nakað av kritikkinum hevur ikki verið serliga konstruktivur upplýsir formaðurin.
Tónin er ein annar
Seinastu dagarnar er kritikkurin av Sundalagsstevnuni vorðin meira konstruktivur, og tað er ein annar tóni á kritikkinum fortelur formaðurin.
- Vit fáa enn obligatorisku lortaspannina, men síðani fáa vit konstruktivan kritikk, sum vit kunnu brúka til nakað, og tað verður tikið til eftirtektar, sigur Tóki H. Niclasen, sum gleðist yvir at tónin er broyttur nakað seinastu tveir dagarnar.
Formaðurin upplýsir, at tey, til dømis, nú hava ein longur eftirlistlista tá stevnur skulu fyriskipast, og at tað verður tryggjað í góðari tíð, at alt er, sum tað helst skal vera.
- Herda eftirlitið fer uttan iva at tryggja betur avgreiðslu av róðrunum kring landið, og eg ivist ikki í, at róðrarstevnurnar sum eru eftir í ár fara at ganga væl, sigur ein avgjørdur formaður í RSF. Hann endar við at siga, at hann gleðir seg til Eystanstevnuna um vikuskiftið, og at síggja hvussu væl fyriskipað verður har.
Broytingar vegna jarðarferð
Vegna serligar umstøður verður FM-róðurin á Eystanstevnu leygardagin 18. juni fluttur.
Við virðing hevur RSF í samráð við NSÍ-kappróður avgjørt at flyta róðurin, tí jarðarferð verður leygardagin, har kona ein fyrrverandi formann í róðrarfelagnum fer til gravar.
Broytingin hevur við sær, at barnaróðurin byrjar klokkan 13:00 ella so skjótt bátarnir úr Suðuroynni eru komnir fram, og FM-róðurin byrjar klokkan 14:30. Hetta merkir, at allir róðrarnir eru framskundaðir 30 minuttir.


text:
- 25 mars 2012
Mánakvøld eftir mánakvøld samlast tey í Bygdarhúsinum vetrarhálvuna. Stokkar ringla, og kort eru á borðinum. Tær skiftast um at baka kaku, meðan teir bara hava hjáveruna at hugsa um. Dagsins viðurskiftir vera umrødd, og farnar tíðir eiga sítt pláss. Tann sosiali, samanbindandi parturin er í fokus, og er hann gull verdur í hesum miðlatíðum. Av sonnum eitt gott tiltak, ið styrkir samanhaldið. Nú farið er um várjavndøgur, avráddu tey at enda hesa hálvuna við eini Vágaferð.
Takk fyri, at tit buðu okkum báðum Sólgerð við, tí hetta var ein góð og hugnalig ferð í allar mátar. Bussurin hjá Heðini Zachariasen fór frá Gjógv sunnudagin 25. mars kl. 9.30 og setti kósina ímóti Sandavági, og Gjáar bygd lá so gott sum mannleys. Vit fóru fyrst í kirkju í Sandavági. Heini Frits Petersen var deknur, og tað liggur raðið fyri hjá honum. Aftan á kirkjugongdina fortaldi hann okkum eitt sindur av kirkjusøguni og løgmanssøguni, og sjálvsagt sluppu rúnarsteinurin og Hammershaimb eisini upp í part.
í Sandavágs kirkju
Avtalað var at eta døgurða á Flogvallarhotellinum kl. 12.30, so tað stóð á at halda tíðina. Á holtellinum vóru vit rættiliga leingi, og har var m.a. eitt ferðalag úr Suðuroy, og tað vísti seg skjótt, at tað vóru fleiri, ið kendust og vóru í familju. Hesir suðuroyingarnir høvdu nevnliga verið við Gjógv eitt vikuskiftið síðsta ella næstsíðsta ár, og tá vórðu teir bodnir í Bygdarhúsið eitt mánakvøld, so tað var lagamanni at fáa eitt gott prát.
Av hotellinum varð farið á Krígssavnið í Miðvági. Hetta var avgjørt vitjanina vert, tí har var mangt at síggja, sum tú bara hevur hoyrt ella lisið tær til. Karl Jóhan Nielsen greiddi okkum meistarliga frá. Hann tók nøkur kut úr teirri óhugnaligu krígssøguni - nøkur kut, ið góvu okkum ein farra av innliti í teir ræðuleikar, ið landsmenn okkara upplivdu ta tíðina. Tó so, eitthvørt er at læa at. Bretska hersetingarvaldið setti okkum strangar reglur á øllum hugsandi og óhugsandi økjum. Har sóu vit t.d. eitt loyvisskriv, ið kvívíkingar skuldu hava uppi á sær, tá teir prikaðu fliður á Vágalandinum. Ikki var teimum loyvt at fara longri enn 25 metrar niðan frá sjóvarmálanum. - Krígssavnið er eitt framúr gott tiltak og ein virðiligur varði yvir eitt óhugnaliga syndarligt tíðarskeið í heimssøguni.
So átti Gásadalur tørn. Tey flestu høvdu verið í Gásadali áður, men tann túrurin slær kortini ikki falska mentu, tí tá ið tað góða lagið er á veðurgudunum, er hetta økið eitt av okkara allar vakrastu. At hava verið í Gásadali og ikki sæð Tindhólm, kann sammetast við at hava verið á Mallorka og ikki sæð sólina. Tað var í myrkara lagi henda dagin - tað bylgdist um toppin á Tindhólmi, og pliktspurningurin kom sjálvandi: Hvussu eita tindarnir á Tindhólmi ? "Ytsti, Arni, Lítli, Breiði og Boygdi (Bogni)", rungaði í bussinum. Steðgurin í Gásadali var stuttur, tí tað fríska lotið var rættuliga kølið. Eina felagsmynd av fylginum fingu vit við okkum aftur úr bygdini.
í Gásadali
Nú var liðið væl út á seinnapartin, og nú var bert Kálvalíð eftir. Her kom broyting í, tí framvísingarfólkini høvdu fingið forfall. Okkurt ljóst høvd fostraði tankan, at vit áttu at farið á Flogvøllin at fingið okkum ein drekkamunn. Undirtøkan var 100%, og sigast má, at súrepla- og jarðberjaterturnar fingu bein at ganga á. - Ein góð løta.
So setti bussurin aftur nøsina norðuryvir - við einum avstingara á Vatnsoyrum. Vit koyrdu spakuliga í gjøgnum bygdina, meðan Nicolina á ein greiðan og smidligan hátt fortaldi um tey fyrstu niðursetufólkini í bygdini - og tað at vaksa upp her. "Hvør er tann einasta bygdin í Føroyum, ið ikki sær sjógv?", plagdu vit at spyrja sum børn, men nú er svarið kanska meira ivasamt.
Vesturkoyrandi var "Føroya fólks" á lofti, og gamlir kenningar vórðu sungnir. Á heimferðini var meira friðarlagt, og hvør royndi í sínum lagi at sodna tær upplivingar, ið hesin góði túrurin hevði givið. Um nátturðatíð var bussurin aftur við Gjógv, og so var bara eftir at taka undir við Jonu, ið segði: "Um heilsan verður, gera vit ein líknandi túr aftur komandi ár!"
Fleiri myndir: myndasavn - Ein Vágaferð


text:
SCANMAR | SS4 Hæddar/dýptarsensor til nót
Tann nýggi Hæddar/Dýptarsensorin hjá Scanmar til Nót gevur alla tíðina týdningamiklar og álítandi upplýsingar um støðuna á nótini. Hann ger møguleikarnar til nótafiskiskap betri, og minkar vandan fyri at skræða nótina.
Tann nýggi sensorin er serframleiddur til nótaskip, og er væl sterkari og ein meiri haldfør útgáva av Scanmar’sa klassiska kombinasjónssensori til ringnót. Elektronikkurin er stoyptur inn í tað sama harðføra plastmaterialið sum SS4 generasjónin av sensorum. Hetta verjir ímóti skaðum í kastifasuni. Har afturat er sensorkroppurin forstyrktur við Kevlararmering. Sensorin tolur eitt strekk uppá heili 6 tons, og er Scanmar’sa sterkaste sensor nakrantíð. Serframleitt monteringskit við stórari brotstyrki fylgir við sensorinum.
Bruksumráðir
• Ringnót: ein ella fleiri sensorar á snurpilínuna.
Brúkaranytta
• Dýptarmátingin vísur avstandin til yvirflatuna, og verður nýtt til at eggleiða hvussu skjótt nótin søkkur og støðuna á nótini í vatninum.
• Hæddarmátingin vísur avstandin til botnin og hjálpir skiparanum til at plassera nótina nærri botninum.
• Byrja at snurpa í røttu løtu.
• Øktur veiðumøguleiki og minni vandi fyri at skræða nótuna.


text:
Søga
Løgtingsmaðurin og kongsbóndin, Ólavur á Heygum, tók stig til at stovna Føroya fyrsta banka í 1903. Hetta árið legði hann uppskot fyri løgtingið um at velja eina nevnd at kanna møguleikarnar at stovna ein banka. Løgtingið útsetti málið í eitt ár, men í 1904 legði Ólavur á Heygum sama uppskot fram aftur, og tá varð tað samtykt. Ein nevnd við fimm limum fekk til uppgávu at kanna málið gjøllari, og Ólavur á Heygum gjørdist formaður í nevndini.
Føroya Banki stovnaður
Løgtingsnevndin við Ólavi á Heygum metti ikki, at nóg mikið av peningi var í Føroyum til at stovna ein sjálvstøðugan, føroyskan banka, og 12. august í 1904 bað nevndin Den danske Landmandsbank stovna eina deild í Føroyum.
Landmandsbankin helt ikki, at tað var rætt at stovna eina deild í Føroyum, men vildi heldur stovna ein sjálvstøðugan banka. Tann 2. februar í 1906 varð Føroya Banki stovnaður, og 1. mars í 1906 fór bankin til verka í Niels Finsensgøtu í Havn. Landmandsbankin átti tá 95 prosent av partapeninginum og føroyskir partaeigarar hini fimm prosentini.
Sjóvinnubankin stovnaður
Í 1929 stovnaðu menn í Føroya Skipara- og Navigatørfelag ein grunn, sum skuldi fíggja ta skjótt vaksandi fiskivinnuna. Grunnurin nevndist Sjóvinnulánsgrunnurin. Felagið beyð øllum føroyingum at seta pengar í grunnin, og fleiri settu pengar í hann. Í 1931 skeyt Chr. Holm Jacobsen, keypmaður, upp fyri Skipara- og Navigatørfelagnum at stovna ein banka við peninginum úr Sjóvinnulánsgrunninum. Tann 6. oktober í 1932 avráddi nevndin í Sjóvinnulánsgrunninum at stovna P/F Sjóvinnubankan. Stjóri í bankanum gjørdist tann 33 ára gamli Thorstein Petersen. Sjóvinnubankin læt upp í Gongini í Havn 15. desember í 1932 og fór beinanvegin at kappast við Føroya Banka.
Bankarnir samanlagdir
Føroya Banki og Sjóvinnubankin kappaðust, til teir vórðu samanlagdir 11. apríl í 1994. Samanleggingin var úrslit av, at Føroya Landsstýri gjøgnum Fíggingargrunnin frá 1992 gjørdist meirilutapartaeigari í báðum bankunum árið fyri. Samanlagdi bankin helt fram við navninum hjá Føroya Banka og fekk sær búmerkið og litirnar hjá Sjóvinnubankanum.
Føroya Banki hevði aftaná samanleggingina stóra framgongd og mentist støðugt næstu árini.
Í 2007 varð grafiski samleiki bankans endurskoðaður, og Føroya Banki gjørdi av at lata seg í nýggjan búna við nútímans grafiskari útsjónd. Búmerkið við gamla sjómanninum fór í søguna, men navnið Føroya Banki varð varðveitt. Høvuðsliturin gjørdist bláur, og navnið varð nú skrivað við hvítum á eina svarta tíðarlinju. Sama ár varð Føroya Banki tvískrásettur á virðisbrævamarknaðinum í Íslandi og Danmark.
Keypið av deildum hjá Sparbank
Í februar 2010 keypti Føroya Banki deildarnetið hjá Sparbank í Grønlandi umframt níggju deildir hjá Sparbank í Jyllandi og á Fyn. Við keypinum fekk Føroya Banki fótin innum á danska marknaðinum, og virksemið hjá bankanum vaks 50 prosent eftir einum degi. Hóast fíggjarkreppan rakti nógvar bankar meint, megnaði BankNordik í 2010 at fáa besta úrslitið í søgu bankans.
Á ársaðalfundi bankans tann 29. mars 2010 varð avgerð tikin um at broyta navn bankans til BankNordik. Sjálvt navnaskiftið fór fram tann 1. september 2010. Nevnd og stjórn mettu navnabroytingina vera ein natúrligan og týdningarmiklan lið í menningini av bankanum, og við nýggja navninum varð landafrøðiliga og strategiska víðkanin av virkisøki bankans endurspeglað. Felags navn og samleiki á øllum marknaðum styðjar uppundir strategi bankans um at vera ein sterkur viðleikari í útnorðri og Danmark.
Keypið av sunnu pørtunum av Amagerbanken
Í samsvar við vakstrarætlan bankans yvirtók BankNordik tann 1. juli 2011 sunnu partarnar av Amagerbanken. Sostatt gjørdust upp aftur 90.000 kundar, 13 deildir og 200 starvsfólk í Danmark partur av BankNordik samtakinum. Við hesum fekk bankin samstundis eitt økt virksemisgrundarlag á danska marknaðinum.
Virksemi bankans er sostatt økt munandi seinastu árini, og haraftrat er bankin vorðin altjóðagjørdur við børsskráseting. Virksemið fevnir nú um bankavirksemi í Føroyum, Danmark og Grønlandi umframt tryggingar- og meklaravirksemi í Føroyum.
Í dag starvast umleið 400 fólk í BankNordik, sum hevur høvuðssæti í Tórshavn. Í Føroyum eru deildirnar fimm í tali, í Danmark eru fjúrtan og í Grønlandi er ein.


text:
Ulla Joensen nýggj forkvinna í KT-felagnum7. mai 2018
Lena L. Mohr forkvinna í felagnum Samskifti16. apríl 2018
KT-felagið: talið er 6275. februar 2018
Almenn framløga av kanning um KT-fólk í Føroyum29. januar 2018
KT-vinnan lærir børn at forrita11. desember 2017
Hvussu nógv KT-fólk eru í Føroyum?4. desember 2017
KT-felagið fyrireikar limirnar til persónsdatalógina9. oktober 2017
KT-felagið setir sjóneykuna á persónsdatalógina25. september 2017
Nýggjur formaður í felagnum Samskifti24. apríl 2017
Nevndin í KT-felagnum heldur fram óbroytt27. mars 2017
Samskifti ávarar ímóti “ókeypis” faldarum6. februar 2017
KT-felagið hevur lestrarstarv30. januar 2017
Tey fyrstu hava #Rita1tíma16. januar 2017
Skúlanæmingar vilja forrita12. desember 2016
Føroyska KT-vinnan klár at talgilda Føroyar12. desember 2016
KT-felagið hevur limatiltak um Talgildu Føroyar5. desember 2016
KT-felagið skipar fyri limatiltaki mikukvøldið 19. oktober17. oktober 2016
Norðurlond dragna í digitalu kappingini12. september 2016


text:
Útbjóðingar og trúvirði
Harmiligt, at stígur kom í arbeiðið at gera vøllin í Hoyvík lidnan. Orsøkin er, at koks kom í eina útbjóðing hjá Tórshavnar kommunu. Tað er næstan meira reglan enn undantakið, at brøkur kemur í, tá kommunan bjóðar arbeiðir út.
Ein av teimum, sum læt inn tilboð upp á graslíkið, hevur í hesum førinum verið alment frammi við síni søgu. Hann vísir á, at samanumtikið eigur hann lægsta boðið fram um eitt annað boð, sum meirilutin í mentamálanevndini mælti til at taka av.
Fyrsta óvissan í málinum var, at tann, sum hevði lægsta boðið, leyk ikki treytirnar, sum vóru settar í útbjóðingartilfarinum. Tí hevði hann bara eitt alternativt boð, sum var væl bíligari enn høvuðstilboðini hjá hinum, sum fóru upp um fíggjarkarmin.
Av tí, at lægsta boð ikki leyk treytirnar, mælti fyrisitingin til at bjóða út av nýggjum. Hesum tók eg undir við, men samgongan í mentamálanevndini avgjørdi at mæla til at taka av tí, sum mett var at vera lægsta boðið.
Nú kom onnur óvissan undan kavi, tí hin bjóðarin hevði eisini alternativ tilboð til sítt høvuðstilboð. Og eitt av teimum var soleiðis samansett, at tað fór niður um boðið, sum samgongan hevði samtykt at taka av.
Hetta fekk fíggjarnevndin at vita á fundi í gjár og avgjørdi at beina málið aftur í mentamálanevndina at fáa greiði á, hvat vendir upp, og hvat vendir niður.
Hetta er enn ein lærupengi um, at kommunalar útbjóðingar og lisitatiónir skula takast í størsta álvara. Fyri kommununa er tað týdningarmesta, at ongin ivi stingur seg upp, og at allar mannagongdir eru greiðar.
Havi so mangan havt hetta á orði í býráðnum. Nú er stundin komin at taka mannagongdir og reglur upp til álvarsama viðgerð, so ikki alt trúvirði ríður undan kommununi í tílíkum málum.
At pilka við treytirnar í lisitatiónum, tá tilboðini eru komin inn, fyri at spara tíð og pengar er djúpt óseriøst av eini býráðsnevnd.


text:
Móttøka á FabLab á Kambsdali
Fríggjadagin 18/5 kl. 14 hevur FabLab á Kambsdali opið hús.
Í eina tíð hevur FabLab verið royndarkoyrt fyri næmingum á Miðnámi á Kambsdali. Nú er komið so mikið áleiðis í royndunum, at FabLab verður latið upp alment. Samstundis er verkstovan blivin partur av altjóða FabLab netverkinum.
Ætlanin er í fyrstu atløgu, at hava alment opið tveir dagar um vikuna. Tá kann ein og hvør støkka inná gólvið, og gera egin hugskot ítøkilig við teimum tólum, sum eru tøk á verkstaðnum.
FabLab (fabrication laboratory) er eitt lítið vekstað, sum stuðlar undir digitala framleiðslu í smáari nøgd. Av tólum, sum eru á FabLab kunnu nevnast, 3D printarar, smáir og stórir fresarar, vinyl skerari, broderímaskina og lasarskerari.
Raksturin av FabLab er fíggjaður av Mentamánaráðnum, Fuglafjarðar kommunu og Eysturkommunu. Fyritøkur í økinum kring Kambsdal hava stuðla íløguni í tólini á verkstaðnum. Rigmor Dam, landsstýriskvinna, og umboð fyri kommunur og stuðlar fara at flyta fram røðu á móttøkuni.
Øll eru hjartaliga vælkomin.


text:
20. Okt 2017
Drongurin við tí svarta beltinum gjørdist Gerandishetjan 2017
16. Okt 2017
MELDA TIL ráðstevnuna, sum er fríggjadagin í Norðurlandahúsinum. Enn er pláss til ráðstevnuna, men luttøka krevur tilmelding - so, skunda tær!
12. Okt 2017
Nú kunnu flokslærararnir svara á leinkju, sum liggur í hesari grein.
11. Okt 2017
Fólkaheilsuráðið hevur síðan 2002 staðið fyri árligum Gallupkanningum av fólkaheilsuni hjá føroyingum, har umleið 550 fólk verða spurd um heilsueyðkenni og heilsuvanar. Kanningin í 2017 vísir hesi eyðkenni: Royking: Kanningin, sum var í september mánaði í ár, staðfestir, at roykingin...
29. Sep 2017
Nýggjasti samstarvsfelagin í ABC hópinum er Parasport Føroyar, ið við t.d. “sameindum fótbólti” gevur børnum og ungum, bæði við og uttan ymiskar serligar avbjóðingar, høvi at spæla fótbólt saman undir skipaðum umstøðum. Dentur verður lagdur á sosiala inklusjón og vinarlag, við at sameina fólk ígjøgnum ítrótt.
29. Sep 2017
ABC fyri sálarliga heilsu hevur fingið egna Facebook síðu. Fylg okkum her og fá innlit í virksemi í verkætlanini, og hvussu vit kunnu styrkja okkara sálarligu heilsu: https://www.facebook.com/abcfyrisalarligaheilsu/?fref=ts ...
22. Sep 2017
FERÐAST GRØNT ENDABRESTUR - HJÓLVELTING Fólkaheilsuráðið skipar fyri Hjólvelting saman við Tórshavnar kommunu og Føroya náttúru- og umhvørvisfelag.Øll sløg av hjólum er hjartaliga vælkomin oman á Vaglið fríggjadagin kl 16:00. Hjólveltingin fer síðan út á Argjaboða og aftur á Perlutorgið har...
19. Sep 2017
Sirið Stenberg fer í sambandi við Fólkaheilsuráðstevnuna 20. oktober at avdúka eina gerandishetju. Almenningurin fær við hesum høvi at skjóta upp tann, sum hildin verður at hava henda heiður uppibornan. Endamálið við at finna eina gerandishetju er at heiðra tann ella tey, sum hava...


text:
Fyrst í sendingini tosa vit við Mie Fog, sum er búsitandi í Suðurjútlandi. Mie er grødd við forbøn. Trupuleikin hjá Mie var, at hon bleiv sparka av rossi fyri 10 árum síðani. Hon fekk skaða í vinstra arm. Alt hetta endaði við at Mie varð sett til at vera 25% avlamin. Men maður Mie, Jan, fekk yvirtalað hana at fara á ein kristligan fund, har biði varð fyri Mie. Hetta broytti lívið hjá Mie …… . Hoyr meira og tak sendingina niður á telduna. Les meira um vitnisburðin hjá Mie Fog her. Eisini verður tosa við Paula Høj frá Kelduni í Skálafirði, hvussu Pauli sær uppá grøðing og hvat hann roknar við fer at henda í samband við grøðing.
Vertur: Preben Hansen


text:
Bátafelagið á Bakka
Bátafelagið á Bakka eigur eini hús niðri á støð á Glyvrum, sum limirnir í felagnum hava bygt.
Formaður:
Herbert Olsen
Tel: 218788
Limirnir hava atgongd til húsini, húsini vera til dagligt brúkt sum undirhús, har møguleiki er at fáa eitt prát, drekka ein kaffimunn og spæla kort.
Húsini kunnu leigast til smærri tiltøk, pláss er fyri 25-30 fólkum.
Ætlanin er, at fólk, sum koma á vitjan við báti, skulu kunna brúka húsini og baðstovuna.
Alment wc er í bygninginum, sum er opið frá 1. apríl til 1. september.


text:
Takk fyri kappingarárið 2017/2018
Hey øll somul! Nevndin takkar hjartaliga fyri kappingarárið 2017/2018 og allan tann stuðul, tit øll hava givið felagnum.
Í kvøld eru okkara røsku kvinnur saman og taka samanum enn eitt gott og spennandi kappingarár. Okkara kvinnur vóru 6. árið á rað í FM-finalum og í fjórðu steypafinaluni í nýggjari tíð. Tað gekk akkurát ikki í Vestmanna - men sera raskar vóru tær. Tær báðar greipurnar, tær vunnu í 2014 og 2017, settu okkara kvinnulið heilt upp á toppin í føroysku hondbóltskappingini. Tað gjørdu steypasigrarnir hjá monnunum í 2014 og í 2018 eisini.
Næsta ár halda vit fram! Maja í málinum hevur verið okkum ein sannur fongur. Í morgin fer hon aftur til Serbia. Hvussu verður í framtíðini, er ikki heilt greitt enn, men fyribils fara vit so at takka Maju hjartaliga fyri hennara mongu flottu avrik í málinum. Eisini takka vit Flemmingi og Christoffuri fyri teirra megnar arbeiði í ár! Síðst, men ikki minst: Takk fyri, tit áskoðarar og fíggjarligu stuðlar, fyri tykkara dygga stuðul! Uttan tykkum var onki møguligt. Síggjast næsta ár! :-)Aftur


text:
Snorri Brend
18.09.2014 - 15:23
Tíðindi > Mentan > Stevnur & festivalar
Hósdagin 16. apríl næsta ár verður eitt serligt høvið hjá teimum, ið hava áhuga fyri binding, at hittast í Fuglafirði.
Tá verður nevniliga Bindifestivalurin 2015 hildin her við verkstovum, kaffistovum, sølubásum, gallakvøldi og øllum tí, ið hoyrir einum Bindifestivali til.
Við hesum festivali verður í roynd og veru skrivað søga her á landi og í Fuglafirði: Hetta er nevniliga fyrsti Bindifestivalurin, sum er hildin her á oyggjunum.
Til verkstovurnar verður dentur lagdur á at fáa kreativar og dugnaligar undirvísarar – bæði føroyskar og útlendskar.
Kaffistovurnar verða karmur um áhugaverdar fyrilestrar, pallborð og lættari undirhald.
Allar dagarnar verður høvi at fáa sær ein góðan bita.
Bindifestivalurin byrjar sum nevnt hósdag, og varir fram til leygardag.
Hóast tað er nakað væl av tíð enn til festivalin, er líkt til at áhugi er fyri luttøku, bæði úr Føroyum, men eisini úr grannalondum okkara og aðrastaðni.
- Og áhugi fyri luttøku er eisini komin heilt úr USA, verður sagt.
Myndirnar eru tiknar í síðstu viku, tá tíðindafundur var í Fuglafirði um spennandi ætlanina.


text:
Findus flytir heimanifrá
Nú kemur leikurin Findus flytir heimanífrá á pall í Sjónleikarhúsinum.
Leikurin snýr seg um kettuna Findus og hittingarsama mannin Pettson, ið búgva á einum garði saman við nøkrum hønum og teimum sonevndu snifflunum - nakrar verur, sum Findus sær og tosar við, men sum Pettson ikki sær. Findus og Pettson kunnu tosa saman, og Pettson roknar hann sum sítt barn. Findus dámar at gera skálkabrøgd og at spæla, og dugir enntá at ganga á afturbeinunum sum eitt fólk.
Leikurin er fyri bæð smá, størri og heilt stór.
Frumframførsla verður 31. mai í Sjónleikarhúsinum. Leiksýningar verða mána- týs- hós- og fríggjadag kl. 18:00 og leygardag kl. 16:00.Forsølan byrjar mánadagin 22. mai kl. 10:00.
Atgongumerki kosta 100 kr, og kunnu keypast á Visit Tórshavn - tlf. 302425 ella við dyrnar í Sjónleikarhúsinum ein tíma undan sýning.


text:
Orð: Evald Fuglø
Lag: Carl Michael Bellman
1. Tíðin, hon rennur, og dagarnir styttast,
inntil eg Frelsarans ásjón skal sjá,
inntil eg skal upp av foldini lyftast,
altíð eg búgva skal Jesusi hjá.
2. Tá eg so standi á heimlandsins strondum,
fríðari lovsong mín Frelsari fær,
og eg í síðu hans, fótum og hondum
síggi tey sár, ið hann fyri meg bar.
3. Har skal eg fagnast av vælkendum vinum;
við teirra grøv eg í støvinum græt;
aldri vit skiljast í staðinum hinum,
gleðin har ongantíð heldur uppat.
4. Allur hin frelsti, hin hvítskrýddi skarin
syngja í ævir skal lovsong til hann,
sum fyri okkum í deyðan er farin,
men sum tó sigur av deyðanum vann.


text:
Sjey føroyskar fyritøkur luttóku í ár á føroyska landabásinum, sum Vinnuhúsið samskipar, og fyritøkurnar lótu sum heild væl at.
Endamálið við messuluttøkuni hjá fyritøkunum er serliga at røkja verandi kundar, endurnýggja avtalur, og skapa nýggj sambond við møguligar kundar. Messan veksur á hvørjum ári, og keyparar og seljarar av sjógæti koma úr øllum heiminum. Harumframt luttaka eisini veitarar av framleiðsluútgerð, flutningsfeløg v.m. Umframt tær sjey fyritøkurnar á landabásinum, luttaka ein røð av føroyskum fyritøkum og persónum á messuni. Mett verður, at einir 150 persónar frá føroyskum fyritøkum hava verið á messuni í ár.
Endamálið við føroyska landabásinum er at gera tað ómakaleysari hjá fyritøkunum at luttaka á messuni, og at seta fokus á Føroyar sum ein góðskuframleiðara av sjógæti. Sansir hevur sniðgivið føroyska landabásin.
Í 2016 verður Seafood Expo Global hildin í døgunum 26.-28. apríl.


text:
Latið inn hevur Jóna Maria hin Mik, 18/04/2018 - 16:28
Latið inn hevur Jóna Maria hin Mik, 18/04/2018 - 16:20
Latið inn hevur Jóna Maria hin Ley, 07/04/2018 - 22:14
Í ár eru 40 ár liðin, síðani Sláið Ring varð stovnað, og tað verður hátíðarhildið við veitslu, sum verður á Giljanesi tann 12. mai, har øll 17 limafeløgini við hesum verða boðin við. Veitslan byrjar kl.
Latið inn hevur Óli A. Reinert ... hin Mán, 08/01/2018 - 20:34
20. januar eru vit boðin til Kvívíkar í veitslu hjá Norðstreymoyar dansifelag.
Tey, sum ætla sær við í veitsluna, verða biðin um at flyta 150 kr. á kontu 9181 4482370 skjótast til ber og í seinasta lagi 14. januar.
Seinni fæst at vita nær bussurin koyrir norður til Kvívíkar.
Latið inn hevur Óli A. Reinert ... hin Mik, 03/01/2018 - 11:28
Eftir at steðgur hevur verið í barnadansinum um høgtíðina byrjar hann nú aftur sunnukvøldið 7. januar.
Ein lítil broyting er gjørd í klokkutíðini, so dansurin nú byrjar klokkan 18.30.
Annars er alt við tað gamla, og øll eru vælkomin í dans, nú tað aftur ber móti ljósari tíðum.
Latið inn hevur Óli A. Reinert ... hin Sun, 31/12/2017 - 17:12
Trettanda kvøld jóla - 6. januar 2018 - skipar Tøkum Lætt fyri dansi í Sjónleikarahúsinum. Hetta er afturvendandi tiltak, sum nú hevur verið í nógv ár. Tá leita fólk úr øllum landinum sær til Havnar at dansa, eins og kóparnir vóru vanir at gera trettandu nátt á helluni í Mikladali.
Dansurin byrjar klokkan 10 um kvøldið, og tá tað líður eitt sindur út á náttina, kunnu fólk faa ein drekkamunn við breyði og viðskera afturvið.
Latið inn hevur toekum_laett hin Ley, 04/11/2017 - 22:13
Ársaðalfundur okkara varð hildin í Skansastovu tann 8. oktober, nakað minni av fólki enn vanligt var møtt.
Andreas stóð fyri vali og var afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Latið inn hevur Helga Maria hin Frí, 13/10/2017 - 16:09
Tað sum er á skránni til barnadansin, er Sigmundarkvæði, 10 ørindi hvørja ferð.
Latið inn hevur Helga Maria hin Hós, 12/10/2017 - 20:00
Nú byrjar dansiveturin aftur. Barnadansurin er nú komandi sunnukvøld hin 15. okt. kl.19,00 og tey vaksnu koma kl. 20.00. Fyrsta dansikvøldið í vetur var í Frøðishøll í Kvívík 30. sept. og var tað eitt av teim bestu dansikvøldunum, eini 90 fólk vóru komin, og dansurin gekk av tí allarbesta. Aðalfundur var sunnukvøldið 8.okt.
Latið inn hevur Óli A. Reinert ... hin Ley, 30/09/2017 - 11:24
Nú byrjar dansiveturin aftur, og lagt verður fyri í Kvívík, har tað verður dansað leygarkvøldið 30. septembur og út á náttina.
Tað er Norðstreymoyar dansifelag, ið skipar fyri, og kostnaðurin er 100 kr.
Í hesum sambandi koyrir bussur frá rennibreytuni í Havn klokkan 21.30.
Hetta hevur verið eitt afturvendandi tiltak í fleiri ár, og er tað ein hugnaligur máti at byrja dansin aftur eftir summarsteðgin.
Síður


text:
Stuðul til gransking og menning á heilsuøkinum
Granskari kann saman við stovni í Føroyum søkja um stuðul til gransking og menning innan raðfest økir, sum kunnu menna heilsuøkið í Føroyum.
Tað eru í hesum umfarinum upp til 2,6 mió. kr. tøkar til gransking og menning á tveimum raðfestum økjum, har t.d. epidemiologi og ílegugransking kunnu innganga í hvørt einstakt øki, eins og t.d. menning av nýggjum tilgongdum, skipanum ella tænastum.
Stuðul kann veitast til smærri verkætlanir, samstarvsverkætlanir, ph.d.verkætlanir og post.doc. verkætlanir innan raðfestu økini.
Raðfest øki (í bókstavraðfylgju):
• Hjartasjúkur, gransking / kanning av sjúkum í hjarta og blóðrensli, atvoldin til hjartasjúkur, fyribyrging og viðgerð.
• Krabbamein, epidemiologiskar kanningar / gransking innan krabbameinsøkið
Vit tilskila okkum rætt til ikki at lata stuðul á øllum økjum og ikki at játta alla tøku upphæddina í hesum umfarinum.
Formlig krøv
Sum meginregla verður í mesta lagi latin stuðul til 2/3 av verkætlanini. Í heilt serligum føri kann verða latið upp til 100% í stuðli til granskingarverkætlanir fíggjaðar úr Sjúkrakassagrunninum. Viðfígging frá øðrum gevur fyrimun.
Allur játtaður stuðul skal nýtast í Føroyum, undantikið útreiðslur til ferðing, skeið og ráðstevnur.
Overhead kann í mesta lagi vera 10% av lønarútreiðslunum.
Minsta stuðulsupphædd, sum kann veitast til hvørja verkætlan innan raðfestu økini, er kr. 150.000, og latast kann í mesta lagi kr. 1.500.000.
Umsóknir skulu skrivast á skandinaviskum ella enskum máli á serligt oyðublað, ið fæst á gransking.fo --> Sjúkrakassagrunnurin. Har liggur eisini kunning um formlig krøv og vegleiðing til umsóknir.
Umsóknir skulu sendast við telduposti til gransking@gransking.fo innan 1. september 2016 kl. 12 føroyska tíð.
Mælt verður umsøkjarum til at seta seg í samband við Granskingarráðið fyri at fáa ítøkiliga ráðgeving í sambandi við umsóknirnar.


text:
Nú er nakað síðani eg skrivaði her á síðuni. Eg hugsaði at siga frá Ólavsøkurenningin var gott høvi at fáa gongd aftur á skrivingina.
Síðani eg byrjaði at renna í 2001 havi eg altíð roynt at verið við í Ólavsøkurenningini hóast formurin ikki altíð hevur verið tann besti. Eg havi ikki runnið nógv í ár, og heldur ikki luttikið í nógvum kappingum, var tó við á Norðoyastevnu, og rann eg tá 5 km uppá 19:58, so mítt mál í dag var at sláa hesa tíð.
Eg legði varliga út og rann eg ógvuliga javnt allar 5 km, meðalferðin var 3:52, skjótasti km var 3:44, so tað var bara super. Eg komi í mál við tíðini 19:46, og sambært urinum hjá mær so var teinurin 5116 m, tvs. við 5 km var tíðin 19:21, so tað er super.
Eg var bert fá sekund aftaná John Egholm, og skuldi tað vísa seg at hann gjørdist nr. 3 í veteranbólkinum, sum eg júst eri vorðin limur í. Mann er ikki ungur longur 🙂 Eg skuldi havt kýtt meg eitt sindur meira.
Eg havi annars vant meira í seinastuni, og mín heilsustøða er eisini vorðin munandi betur.
Nú er bert at vóna at mann fær gongd á venjingina aftur.
Næsta stóra avbjóðingin eg fari í holtur við verður ½ marathon í Reykjavík 18. august.


text:
Nýtsluyvirlit
Hvussu geri eg av, hvørjar kontur skulu vera við?
Nýtsluyvirlitið vísir samlaðu útreiðslurnar av teimum kontum, sum tú hevur merkt sum favoritkontur
Tekur tú kontur úr ella leggur afturat tínum ‘favoritkontum’, hendir broytingin sjálvvirkandi í Nýtsluyvirlitinum. Broytingin sæst eisini í Kontuyvirlitinum.
Til ber at broyta favoritkontur undir Kontuinnstillingar.
Seinni verður eisini møguligt at broyta kontur í Nýtsluyvirlitinum, uttan at gera broytingar í Favoritkontur.
Hví eru onkrar av bókingunum bólkaðar undir ókent?
Onkrar bókingar eru, sum vit ikki kunnu bólka. Tær verða tí bólkaðar sum ókendar.
Tú hevur tó møguleika sjálv/ur at gera nýggjar bólkar og at flyta bókingar.
Soleiðis flytur tú bókingar millum bólkar
- Far inn í Nýtsluyvirlitið: trýst á bókingina
- Trýst á bólkamyndina
- Vel bólk
- Trýst á Skift bólk
Set inn spurning...
Set inn svar...
Hví eru 3 ringar ovast - hvat merkir tað?
Teir 3 ringarnir merkja:
- Fastar útreiðslur
Eru útreiðslurnar, sum eru tær somu ella næstan tær somu hvønn mðn. – t.d. húsaleiga, hiti, barnaansing v.m.
- Skiftandi útreiðslur
Eru útreiðslur, sum eru skiftandi, eitt nú innkeyp, og nýtsla annars til eitt nú húsarhald, klæði/skógvar, matstovur.
- Útreiðslur tilsamans
Fastar og skiftandi útreiðslur tilsamans.
Hvussu verður kortkeyp í ymsum handlum bólkað?
Handilin avger sjálvur, hvussu kortterminalurin verður skrásettur hjá Nets. Hendan skrásetingin sæst aftur í bólkingini í tínum nýtsluyvirliti. Tú hevur møguleika at umbólka bókingina til annan bólk.


text:
Twiggy
Lesley Lawson, betri kend sum Twiggy (fødd Lesley Hornby 19. september 1949 í London) er ein ensk modell, sjónleikarinna og songkvinna. Hon var ein av teimum kendastu modellunum í 1960-árunum. Stóru eygu hennara og tað at hon líktist einum drongi, gjørdi hana til ímyndina av fotomodellum fyri tað tíðina.
Hon var gift við tí amerikanska sjónleikaranum Michael Witney 1978-83, ið doyði av hjartastøðgi. Saman fingu tey dóttrina Carly. Í 1988 giftist hon enska sjónleikaranum Leigh Lawson, og eitur í dag Lesley Hornby Lawson.
Eftir fotomodellkarrieruna í 1960'unum hevur hon arbeitt sum sjónleikari á filmi og á leikpallum. Hon spældi m.a. í filminum The Blues Brothers. Harafturat hevur hon luttikið í sjónvarpssendingini America's Next Top Model sum dómari, har hon avloysti Janice Dickinson.


text:
Hesa tvílembu sá eg úti á Krossinum, har teir riðu um kapp á rossi á ólavsøku fyri hálvari øld síðan. Í dag er tað uttan fyri Nomatek og ídnaðarøkið, har sum Velbastaðvegur krøkir í Kirkjubøarveg og ein smalur vegur fer oman til Sandá. Krossgarður stendur í dag á lítla húsinum, sum plagdi at vera málstrikan hjá reiðmonnum í fyrndini í Havn. Her eru hvítu lombini í lágu sólini.
Jógvan er komin heim at vitja á páskum og sær lítla Olaf fyri fyrstu ferð.
Vit koyra ein túr til Kirkjubøar og síggja taraseyð í fjøruni, men einki lamb á túrinum.
Á veg til Syðradals eru gæs, likkur og seyður á bønum bæði niðanfyri og omanfyri vegin. Men heldur einki lamb er at síggja. Í staðin avmynda vit eina ær við Miðvági í kámum baksýni.
Niðri í Syðradali er ein so sjáldsama beinur uppdyrkingarvegur, sum higanifrá sær út, sum um hann fer hann beint út í havið.
Pálmasunnudagur er og heystlambið úr Kollinum á Eiði verður improviserað páskalamb, ið er so vælsmakkandi, at tað sum frá líður tykist fara at tosa við páskaliljurnar, ið standa á borðinum undir gula prentinum hjá Torbirni Olsen, sum er av Húsum. Væl gagnist!


text:
Kopar snyril
Til at seta í lívmóður. Gjørdur úr plastikki og kopari – hava ymisk skap. Ávirkar umhvørvið við lívmóðurhálsin, soleiðis at sáðkyknur illa fáa flutt seg, umframt at lívmóðurveggurin ikki letur møguliga gitin egg seta seg føst.
Kopar snyril kann keypast í hondkeypi og verður settur í lívmóður av lækna. Kann sita í 5 ár.
TRYGD: Umleið 98%.
Snyril við hormonum
Eins og vanligur snyril, bert við hormoninum gestagen. Hormonið ávirkar lívmóðurveggin og slímið í lívmóðurhálsinum og forðar sáðkyknum í at “vinna vegin fram”. Fyribyrgir betur enn vanligur snyril.
Snyril við hormonum fæst á apotekinum eftir forskrift frá lækna. Kann sita í í 5 ár.
TRYGD: Omanfyri 99%